url: =Gullu mual vai Party te le mipi kimuh khopna khawmpi - Zomi Community Network - Your Network\nGullu mual vai Party te le mipi kimuh khopna khawmpi\nPosted by Zomi Center on March 28, 2013 at 8:00am\nAmun;: Taungphila Hall. Kawlpi\nAhun : 26 March 2013 ( 9 : 00 am – 2 : 30 pm )\nHun khen 2 in kizang hi.\nKhen 1) na gullu mual le kimlepam man ( Photo ) le video lahna ( 9 : 00 -11: 30 am )\nKhen 2) Mualbul khuate lungsim pulakna le Party te dinmun pulakna ( 11: 30am- 2:30 pm )\nHun- 1) Hun kipat pulakna\nHun-2) Gullu mual project vai mualbul khua mite lungsim pulakna\nA) Sia Jessi (Latpanchaung khua)\nGullu mual a kitawh ding vai tawh kisai in amun amual a om ka hihna tawh kizui in ka lungsim tawnga om thute kong gen ding hi . Hih vai ah mipi hamphat nading le supna dingte ka etkak ciangin kikhai sa lua ing. Tu laitak mipi dinmun pen nungkik / thu nen / dih/ phal/ kha leng a sawtloin kahna hagawina khuamial sungah a kikia ding hi ta hi. Mainawt / nang/ hanciam ding cileng lah kumpi la company tawh a kitalsik ding kihi ta hi.\nI Gam sungah leisung sumpiang tam mahmah hi. Ahi zongin gam makaite in nung le ma en kawm in ong kalsuan theih uh kisam kasa mahmah hi. Khantohna dingin zuaktheih zuakmawh teng zuak lehang sum bel kingah mah ding hi. Zuak sum tawh khantohna I zom sangin mi pumpi bulphuh in khantohna ding zon huai sa zaw ing. Tua hi keileh khat vei teitei ciangin ut leng utkei leng a kidong tuak thei ding cih ngaihsut huai hi.\nB ) U Kyi Lyen ( Myah lyn khua)\nAmasa in hih vai ah hamphatna le hamsiatna te gen nuam ing. Hih project te hangin singkum lopa kisia ding , huih nin ding, logam Zanglo te kisia ding, a tawpna ah hih vai hangin gam le lei teng hamsiatna mun a suah khak ding ka lau mahmah hi. A Sep ding taktak uhleh a tunga ka thute ah bangmah nawngkai na pianglo ding hi ci in kamciam ong piak ngam ding ka lunggulh mahmah uh hi.\nC ) Dimzang khua pan\nHih vai ah a sia le a pha om dingin ka um a, a sialam ka gen masa nuam hi. Tu ciangciang Sen company te nasepna khempeuh ah buaina piang den ahih manin hih vai ah zong ong tu ci lel khaleh ci in ka lung himawh mahmah hi. Democry taktak tawh I kal suan theih hun ciangin to pan leng a ci nuam ka hi hi. Hunman right le right tuamtuam te khempeuh Sent e in a thupi ngaihsut kha uh hiam thei nuam ing. Azenzen a kinung kik theilo ding thu ahih leh Democracy gam khat peuhpeuh tawh hileh hoih zaw in um mawh mai ing.\nHun- 3) Naythar phonggy (Gullu and Kabaw valley watch group )\nTu ciangciang kawlgam mun tuamtuam a buaina ( mining vai ) te I et kik ciangin Transparency om loh hang hi cih kimu thei hi. Hih GKWG sungah kibawlna namkim kihel hi. Bang hangin hih kipawlna ong piang khia hiam cihleh mipi te in theihloh manin supna baina I thuah khak ding lunghih mawh man ahi hi. Mipi te aw pilvang ta ni Pilvang takin gamta ni. Mipi sungah awareness bawl ding kisam mahmah hi.\n2008 Consititution , Act 4 sungah Gamsung thuneihna a sangpen pen mipite khut sungah om hi, a cih mah bangin hih vai ah zong mipite thukimna pen ong thupi mahmah ding hi. Bangmah kisem nailo ahih manin hoih takin gel in ngaihsut mahmah kul hi. Supna baina bek ong piangsak thei ding thu ahihleh zong a hun lapin I khak tan thei dingin hun manpha a neite I hi hi.\nGullu mual pen Zogam sungah a om hangin kawlpi tawh a kimat ahih manin a sia a pha khempeuh kawlzang in a kithuak ding hi zaw hi. Kawl paunak ah khua hun pen singkum lopa in kem hi cih khat om hi. Ahi zongin singkung lopa te kisialeh khua hun zong ong kikhel ding hi.\nMual tawh nading power pen suangmeihol kizang ding ci ahih manin nak lung phamawh huai mahmah hi. Hih pen amau adingin sum bei a tawm penpen thu hi a, ei adingin a thusia mahmah thu khat a hi hi\nTu tadih in I leisung sumpiangte to nai kei lel leng ut huai sa ing. Hi ci koih lai lel leng hoih zaw ding hi. Hih te khempeuh hoih takin i kepcing ding pen mi kim’ tavuan ahi hi. Kumpi thuneite tavuan ahi hi.\nParty te in zong hih pen Party vai bek in en loin gambup vai mipi vai in ngaihsun in nong gamtat ding uh kisam ding hi. Hih vai ah amun a muala om mipite mailam ding ngaihsun in a kisam bangin in I kalsuan kul ding hi.\nHun- 4) Party tuamtuam te thugenna\na) Pu Van Kim (President, Kalay. CPP)\nHih vai ah hun lap takin kong kihel theihloh uh pen kisuang mahmah ung. Party vai tuamtuam manlahna hangin athupi mahmah ahi, gullu vai pen na nusia kha ka hih manin ong thum masa nuam ing.\nHih vai pen mipi ading supna baina lianpi a piang thei ding thu hi a, midang te sangin a kima om ei teng mah in pan theihna panin I panhuan kul ding hi. Hih vai pen kampi bek tawh a kizo ding thu hi lo hi. Ei tektek in I sep kul ding hi. En I hih theihkei leh zong a sem a bawlte sum le pai tawh I panpih thei ding hi. Gullu mual panin Nickel bek hi loin van manpha tuamtuam piang lai hi ci in ka thei hi.\nGKWG pawlte thanem het loin nong mapan ding uh kong thum nuam hi. No tawh ma apang dingin a Ready ka hi uh hi.\nB) Pu Chin Sian Thang (ZCD)\nGamsunga om leisung sumpiang khempeuh pen mipi neihsa ahi hi. Mipi theihloh le thukimna omloin bangmah kisem theilo ding hi.Zogam leitang ahih manin State government tawh thukimna lai bawl kul hi. Tua thukimna laipi te mipi tungah ong tangko ding kisam hi.\nTu ni ciangciang tua thukimna te kua mah in kitheihpih kha lo hi. Mipite tungah asia apha akim takin ong gen ding uh kisam hi. Sepna gelna khempeuh ah leitung level in I sep ding thupi hi. Hih vai pen thu lianpi hi . Gam khat le gam khat vai hi. Vanzuak vanlei I hih manin vanman ding pen I kidek zek ong kul ding hi. Hih pen nawhsa thu in hih loin mipi tawh hoih tak thu ki-min masak ding ong thupi pen ding hi.\nC) U Ko Lay (Gs. NLD. Kawlpi)\nHih vai pen thu khat peuhpeuh ah thuman thutak bulphuh in I sep khiat kul ding hi. Thumanlo tawh ong kigamtat khak lohna dingin ma I pankhop ding ong kul ding hi. EIA/SIA te hoih takin en in I letkip ding kisam hi .Amaute in tuate gina takin a nei nai uh hiam.\nMipi phattuam pih khol loh ding ahihleh kisem veh keileh hoih zaw ding hi. Kim le pam singkung lopa susia lel ciang ding ahih leh seploh mah hoih zaw ding hi. Bangbang ahi zongin tu tadih in kisem nai kei photphot leh hoih pen dingin ka lamen hi.\nD) Pu Zozam (MP. CNP)\nGullu mual vai pen Zomi le party makai kat kahihna bek hi loin gullu mual kim pen keima meekuang lui na hi mawk ahih manin hih vai pen keima aituam nangawnin ka ngaihsun hi. Hhi gullu panin bang piang taktak hiam cih pen ka lunglut pen thu hi. Nickel bek hileh companyte in hih zah in hanciam hethet lo ding hi.\nHih vai pen CNP zumpi ah EC teng tawh nakpi takin kaki kum uh a lunggulhna nam 10 ka nei uh hi.\n1) Gullu vai Mining Dept te in mipi tung tangko kisam hi\n2) Mining Act kician neih mengmeng nading kisam hi.\n3) Asem ding companyte in mipi tawh kimu in thukimna la hamtang ding\n4) Bangteng piang taktak hiam cih Mining Dept in mipi tung tangko ding\n5) Side effect khempeuh mipi tung theikhol sak ding\n6) Nasem ding mi (numei/pasal) kician tak gensiang ding (minam )\n7) Mipi te tan( share ) bawl sak ding, bond (sep hun ding) kician tak lak ding, Independent Audit nei ding\n8) Nasepna hanga supna baina te leitung level in liau ding.\n9) Project a en-cik ding kipawlna gina khat nei ding\n10) Bangbang ahi zongin gullu mual to nailo limlim ding.\nHun- 5) Mipi khempeuh dinsa in Gam lapi kisa hi.\nHun -6) Hun zawhna pulakna\n(Media te tawh Press zong kinei to suak pah hi)\n(Thu kigen khempeuh a kitom lak ahi hi)\nGullu vai March 20, 2013 Statement.pdf


timestamp: atn

url: =Muh ciil Melbourne – 9 ~ Hau Za Cin :: ZOMI DAILY\nMuh ciil Melbourne – 9\nPhillip Island ah cikmah-a a taka ka muh ngei nailoh Saipnei (Kangaroo), Koala, Emu, Wambats, Penguin, etc te tawh hun nuamtak ka zat khit uh ciang nitak ann ne phit phet in lampi ah zong khawl man nawnlo in zan nai 10:00 P.M. ciangin inn lam zuan in ka ciah uh hi. Lam tawntung ah khuazing khinta a, lamdung ah zusa leh gamsa lam kan a kimuh zeuhzeuh ban ah, kha taang ziziai nuai ah mual leh guamte etlawm in huihvot nung hiauhiaute in pianna Zogam gim hong namsak vauvau a, Zogam Thak Australia zong a nopna damtui bang ciim hiveh e ka cici hi. Ka makaipa uh Tg. Mungno pen Khangno makai ahih mah bangin kote hong makaih zo mahmah in Coffee a duh ciang a kizuakna zong thei lianlian hi. Kizen in kiva mahmah ahih manin lampi ah zong bah hetlo in inn nuamtak ka tung uh hi.\nInn ka tun uh ciangin zan 11:30 P.M. hita a, lawmnu Cingpi in Aksa taangcim hong huan in, inntekpa in Bawngsa em ding a omlai teng em hong kipan a, gilvah taka ka nek khit uh ciang “mangpha” ka kikhak uh leh zingsang lam nai khat na peel vilvelta ahih manin a zing ciang Friday, 16 November 2012 ni pen inn ah tawlnga dingin khentat in inn ah ka om uh hi.\nZan thapai ihmu dildil in, ka khanlawh uh ciang ka thawhpah vat uh leh zang ni na suak khinta a, hun in zong hong ngaklo in sun nai 10am na satta hi! Koh zong khuadak in a ka maiphiat in inn kongah ka dingkhia a, inn kiim teng nahteh phiatsiang in puan phona ding taangban ka bawl a, lawmte in anbuk lam ah gilvahna ding mah na buaipih lengleng uh hi. Australia zin pen a nop mahmah na ann lim mahmah kine den himawk hi. A mohpheng uh lah lim, a bawngsa uh lah lim, anteh lohing zong limci in namtui deuhse hi. Hih pen ka uang gen hilo hi. Amau gam ah a piang tawm mahmah kizuak in kine ahih manin sawtpi a kikoih nailo, sawtpi a kiupcip nailo vive kingah hiding hi. Tua banga anteh limci muh ding a diak in Singapore gam khawngah a omlo himai hi. A lim dan kibanglo hi, a lim dan kibanglo!\nNilum awi kawma huihvot hong nung hiauhiau zong a nuam mahmah himawk hi. Laikhak bawm en dingin Pu Sawm Thang tawh ka paito uh a, laikhak bawm ah Newspaper a mawkna in a kihawmte na om bilbel a ka la pah uh hi. Sim ding lua taktak bel om khollo hi. Ahi zongin mipi theih ding a kilawm pawlkhat kaikhawma kumpi in a ‘mawkna’ a mi khempeuh adingin a hawmkhiat uh pen thupi ka sa hi. Theihloh theihloh, theih teitei dinga kilawm ciang gelh a mipi tungah a hawm uh himawk hi. Zomi te in tua pen a kisim den bek tam ka ci hi! A mawkna ahih manin thusimloh ding hilo in a sungah kigelhte beek thei dingin kumpi in hong deih hi maw ciin sim tangtang ding nam ahi hi. Gam khangto te ah tua banga mipi theih dinga kilawm, theihloh theihloh te pawl tua bangin a kihawm ngeina hi. Kam tawh mi khempeuh tungah kigen theilo, Zomi te bangin tangko lah zang theilo uh ahih manin!!\nA gei ah singgah kung kisuan euau a Theikha (plum) nam tuamtuam hi. A neute min dektak a, ang hiuhiau hi. A golte min dek nailo hi. A neute lo in ka ne uh a, thuk sitsetta ahih manin huihvot nung hiauhiau tawh kituak kasa mahmah hi.\nZomi Numei Thupi khat tawh kimu: Ka zin uh thei in ka mel kilak kei leng ka kimuh kik ding uh a nuam hetlo ding thu ahih lam ka lawmnu kiangah ka gen hetloh hangin ka lungsim in ka thei gige khat ahi hi. US ka zin lai Maryland ah ka kimuh ban vuah Frederick ah nitak ann nekhawm in, Sizang Biakinn ah zong a thugen ka zaksa hi a, Four Star General Mc Arthur tangthu a gen ka phawk den lai hi. “Ni Dim hong ci in,” ciin hong it tak in hong hopih ciauciau hi. Beh leh phung thu ah kinai in sisan kinai hikei leng zong mi maingap huai mahmah, mi nuam mahmah, thudik, thuman tawh khauhtaka pasal lungsim a pua thei makai nam (leadership quality nei) ahi hi. Thu ginalo leh thu cihtaklo ah hun a mawkbeisaklo, thu lian leh thu manpha a ngaihsun, leitung khuahun kihei dan tawh kituak in kalsuan ding a hanciam (geared to the times) nuam mi hi a, Siapi Tuanno (Prof. C. Thang Za Tuan, Ph.D.) in, “Hun lap” a cihte hi. “Hun lap” sungah i omlohna khempeuh zong hong telsiam in itna tawh hong hopih, hong ngaih mahmahna pen kua hiamte pau kawmpak lehang – “mi mawkmawklo” ahihna a kilatna hi.\n“Ni Dim inn ah Nov 16, 2012 nitak USA pan hong zin “Sia Thang Hum ‘vaidawnna'” om dinga, nitak ankuang umpihna zong kinei ding hi. Tua hun ah noh nupa zong hong kihel dingin kong sam uh hi,” cih email ka ngah ciang kei zong lawptak in “Aw, lungdam ei. Maikal kong hawh sawm uh a hun khin in Sia Hum vaidawnna tawh kituaksak pah in hong kihel nung ei” ciin ka thukkik pah uh hi. Tua pen zanni zingsang lam hi a, tuni a hawh ding a gen khin ka hi uh hi. Sia Hum pen US pek pan nipi kal nih sung Pasian thu tawh kipattahna leh thusinna hun neihpih dingin a sap uh hi a, amah zanni in Australia hong tung ahi hi. Zomi te khangthu ah a kiciamteh ding Doctorate degree thak liklek tawh hong tung ana hi gige hi. Nakpitakin lungdampih hang. “Vaidawnna ah a pai khempeuh Pa Nang Suan Piang te nupa in nitak ann vak ding hi” cih hilai hi. Lawp huai khol khin hi. US leh Australia ka zinna lak ah nuam kasak mahmah khat pen lengla a neih nak uh leh ann vak, annekpih cih pen a ngeina hi. Zongeina i kepna zong hi a, ki itna leh ki deihsakna zong ahi hi. Nek ding zong kicing a, van leh nate a kicin ciang lungsim sungah kipiakna leh kiphalna, mite huaisiamna pen a kicing sem ahi hi.\nPu Sawm Thang makaihna tawh nitak lam nai 5:30 ciangin west lam manawh in ka taikhia uh hi. Taitai, taitai in Melbourne khuapi sungah lei saupen West Bridge lei tung ah kantan in ka tai uh a, a gei tuak ah inn sangpipi golpipi te etlawm in a nuai ah tuipi tungah gunkuang leh tembaw neute zong tai liitliit uh hi. Khuazing ding kipanta ahih manin meivak zihziah a, khuapi kongzing khempeuh ah meivak kizom diudeu hi. Nak etlawm hiven! Ahi zongin lei tung pan ka pial ding uh ciang lamka bom tamlua in a koi pen hiding cih ka saikak laitak un ka taina ‘lane’ uh kikhel thei nawnlo ahih manin veilam ah pialkhia in khuapi sung ka lutkik kha uh hi. Tua tak ciang bel car vom tunga “Victoria: The Place To Be” cih pen lungsim ah hong kilanga, ka lampialna manawh uh bel ka painopna lam uh hilo cih ka tel uh a, ‘hih i paina lam pen ‘the place to be’ hikei veh aw’ ka lungsim in ka ci giugiau hi. Khuapi sungah lamkhial kha leng lamdik totkik ding pen a baihlo ahihna ka tel semsem hi. Mawtaw hawlte cih thadah, ei a lampi leh a khuasung a theilo, a mawtaw hawllote zong na kigimpih mahmah hi (a hawlte gim dan ding bel kigen theilo hi).\nLam maan zong kik in ka muh uh ciang ka paina ding uh sawtlo sungin ka tungpah uh a, ahi zongin hong ngakte adingin minute khat sung zong sawt nuam mahmah hi cih ka tel uh hi. Minute 30 bang ziakai pen hun pammaih mahmah hi cih khuapi sungah teengte adingin ka telsiampih hi. I nuntakna ah zong zong lamkhial kha leng bangzah in pammaih, bangzah in hun kisum, tha kisum, sum kibei thuah hiam cih hong ngaihsunsak hi. I nuntakna ah paina ding lamkhiallo a i pai zilzel theihna dingin eima pilna leh siamna bek suanglo in van leh lei a bawlpa suangin, muangin, Ama tungah tuangin i kalsuan ding ahih lam hong phawksak hi.\nNi Dim, Florence Ciang Za Dim inn ka tun uh ciang a inn gei ah ka mawtaw ka khawlsak uh a, a inn ka etphei leh paak san leh kang, a tuamtuam na kisuang zihziah a, hih mun pen “The Place To Be” khat hi ei ka lungsim in ka cipah hi. Milian leh mi thupite in pak thupi bawl uh hi cih ka neu thumangmawh a kigen ka zak ngei, ka theih ngei, ka ciamteh khat ahih manin hih inn sungah a tengte in bel lungsim thupi pua uh hi, cih ka telpah hi.\nKongkhak ah hong na dawn in ka khut uh hong len a, lungdam maitai taka nui siuseu in “Lungdam taktak sing. Lungdam taktak sing nong pai theih uh. Lungdam taktak sing nong kihel theih uh. Lungdam taktak sing nong hawh uh….” ciin mi lian, mi lal, mi thupi tawh a kikhawl, a kimuak, a kivaidawn ngei khat ahihna kiciantak, sel theihloh in hong kilanga, ei akpi cia kimlai pen saipi cia hong suah mawk hi. Tua pen mi thupite thupina hi cih ka tel a, mi lian mi lalte kampau, gamtat kilawm leh a thupina a kilatna, mi nautang sang a tungnung zawkna uh a kilatna hi cih ka tel hi. Tua bang hamphatna leh tua bang Zomi numei thupi tawh khut kilen a lungdam maitaia kimu thei, kiho thei a ka om pen ka khualzin a manphatna mahmah khat hi ciin ka ciamteh hi.\nKa gennop tam mahmah lai ahih manin ka laimai hong sau kha leh zop lai dingin ka khawl bawl phot ding hi…


url: =Samsung S7 Edge pen “Best Smartphone of 2016” in ki ciamteh ~ ZD :: ZOMI DAILY\nposted on 8 March 2017 at 11:25 am Lomkholna: News, Sawltak, Tech\nMobile World Congress (MWC) pen leitung gamtuamtuam aom Mobile Industry te ki muhkhopna Conference pikhat ahihi. 1987 kumpek panin GSM World Congress cih mintawh akipankhia hi a, tu’n kum 30 bang aval hita hi. 2017 kum Mobile World Congress (MWC) pen Spain gam aom Barcelona ah kibawl in, Nokia, Samsung, Sony, Huawei, LG, cinbang in Mobile Manufacturers tampitak kihel uhhi.\n“Global Mobile Awards” kipiakna ah “Best Mobile Handsets and Devices” cih Category sungpanin “Samsung Galaxy S7 Edge” in Best Smartphone 2016 ciamtehna pahtawina ngahkhia cihi.\nSamsung Galaxy S7 Edge pen nungkum March kha in aki hawmkhia hi a, Dual-curved Screen ahih manin Contacts leh Apps tuamtuamte amekna lemsaktuam mahmah kici hi.\nSamsung Electronics pan inzong makaikhat ahi Junho Park in “Samsung Galaxy S7 Edge tungtawn in kabawlkhiat uh Design leh Innovation te hongki theihpih, hongki ciaptehsak ahih manin lungdam mahmah ung” cih genkhia hi.\nMobile Technology lamsang ah mipi te lamet ngamlohzah dongin ahoihsemsem dingin hong hanciam laiding hi ung ci’n genkhiatbeh hi.\nSamsung Galaxy S7 Edge pen tui leh vui lutloding in “water-resistant and dust-resistant” acih uh hi a, Dispaly pen 5.5in QHD Display (1,440 x 2,560 pixels) ahihi. 4GB RAM, Heart Rate Sensor cihte banah Battery zong golmahmah, 3,600mAh Battery hi in, Fast Charging zong ki ngahsak uhhi.\n12-megapixel rear camera with f/1.7 aperture for better low-light photography\nBlack Onyx, Gold Platinum, Silver Titanium, Pink Gold, Coral Blue\n32GB of storage, and 128GB for Premium Black Pearl\nRelated: Nokia te Mobile Handset bawl kipan kikta ~ ZD\nNokia Brand tezong Mobile Handset bawl kipankikta uh a, Smartphone Market ah hongki limpatsan mahmah uhhi. Company lianpipi teng hongki demdem uhhenla, Smartphone te hoihsemsem in hong tawmmansak semsemleh ki lunggulh hi 🙂 ZD Sawltak #zomidaily\nPrevious: Nupi khat aki buansawm laitak HIV kanei ci’n akhemleh buanthuak nawnlo ~ ZD\nNext: Malaysia vanleng MH370 amancip zawh kum 3 cingta ~ ZD


url: =21st Pinlong Conference leh Mualtung Mite :: ZOMI DAILY\nposted on 22 July 2016 at 1:57 pm Lomkholna: Khaibawi, News, Politics\n(21st Pinglong Conference and Hills People)\nTulai tak hih Conference in Kawlgam sunga mite hong phawng mahmah a, Mualtung mita dingin hih tawh kisai laigelh tamkhin mahmahta leh tawm kong behlap nuamlai hi. Hih mun ah Mualtung miteng cile hang zailua ahih manin adiak in Mangkangte hong uklai in Frontier Areas Administration ci-a hong ciapte uh ading ka gennuam diak hi.\n1. Pinglong Conference cih min puasak napi un bang hangin Pinlong Conference masa lai a, thukimna(agreement) te kikup sawmlo mawk uh hiding hiam? Pinlong agreement teng sih saknop man a, hih 21st Pinlong Conference hong bawl uh a hizaw tam? ahih kei leh bang ngimna takpi tawh hih min hong vawh uh hiding hiam, cih mualtung mite a dingin ngaihsut tak mahmah hi.\n2. Pinlong Conference masalai a, Makai pawlkhat in a thu kikupna uah Federal cih a khiatna nangawn theilo in Meeting kah in suaikai(signature) ngawm mawk uh hi. Mangkang kumpite in Zogam makaite tungah Kawlte tawh suahtakna lakkhop ding, ki pawlding a thukim takpi mah na hi uh hiam, ci-in ni 19/04/ 1947 kumin Myamyo ah limtak adot uhteh, thukim mah ung, ci-in nadawng uha, tua ahih leh mualtung mite Federal tawh ki uk ding maw, kawlte khutsung ah District khat hiding maw, ci-in ukpi te tungah limtak nadongh uh hi. Haka ukpi Mang Ling bangin Federal leh District aki lamdanna na theilo mawk hi. Theilo napi un, thukimna suai lah kaikhin zel mawk uh hi. Mipita dingin hici bang makaite pen lungkhamhuai mahmah mawk hi. Mangkang kumpite in zong, mualtung mite mailamding kawlte tawh kipawl le-uh khangto hetlo ding, cih hong muhsaklua khin uh ahih manun Kawlte tawh suahtakna lakkhop ding hong awi hetlo uha, a thukim takpi mah na hi uh hiam, ci-in mualtung mite hong itluat manun hong dongh phapha uh hileh kilawm hi. Tua bang hita leh Zomite paunak ah “ngalha paksa tumkiklo” acih bangin kawlte tawh a thukim nasa uh nakhel themthumlo uh hi. Kawl galkap makaite bang hi leh bel khelpah lelding un upmawh huai hi. Kawl galkapte hong ukdan in Mangkang kumpi te’n hong uk uh hi leh khel kik un, naci lel ding uha, ahi zongin amau tua hunlai pek in Human Rights na zahtak khin uh ahih manun amau thukimna ahih nak leh bangbangh ahi zongin hici koih maini, hong ci uh himai hi.\n3. Pinlong Conference ah thukimna(agreement) I bawl bangin Kawl te’n hong zuih lohteh Mualtung mite’n I gam leh I minam kawlte khutsungah thukim tak-in a va-ap I suakkhong hi. Tu-in I ki peipei mawk hangin zusa thangawng mah I bang bek hi. Pawlkhatte thautawi in gamnuai ah kawl galkapte khutsung pan suahtakna ding cih paulap in na asep uh hang, kawl galkapte sangin a mipihte uh tamthat zaw uha, a mipihte uh pawlkhat in kawl galkapte sangin lauzaw mai uh hi. Kawlgalkapte doding acih uh pen tualgal bawl hong lehsuah uh hileh kilawm liang hi. Pinlong Conference masa a, thukimna in Mualtung mite sungah khantohna hong piak gen malak in ei le ei kikhen na, kithahna hong tun zaw hi.\n4. Pinlong Conference lai a, thukimnate ki kumlo ding veve ahih leh bang hangin Pinlong Conference min hong zangh veve uh ahi tam? Conference neihna ding mun lah Pinlong khua mun hinawnlo a. A mindang ki zangh thielo ahi diam? Mualtung mite ading in nakpitak in ngaihsut huai hi.\n5. Pinlong Conference a thukimna in Mualtung mite ei le ei ki ukna, khahsuah in I gam le I minam in zongh, manthanlam manawh bek hilo in a mangthangkhin dekta hong suahlawh hi. Tua ahih leh hih 21st Century Pinlong Conference in Mualtung mite a dingin banglam ah phattuamna aom zo takpi diam? I gam le I minam in phattuamna tawmcik beek a ngahzo diam, cina bangin genteh pakleng, thokang natna ngah, khuasik cina khat, zatui kician I neihpak kei leh natdawn(paracetamol) pialeng, a damsiangpah zawh loh hangin, tawmveisung nuamtuam sam hi. Tuasung in zatui dang zonbeh in piale-hang, hong damsiang zothei hi.\n6. Pinglong Confernce masa March 1946 kum in Zomi sung pan ukpi Pu Pum Za Mang leh a lawmte na kihel a, anih veina February 1947 kum ciangin amah damlo ahih manin a matang dingin saizang ukpi Pu Thawng Za Khup na paisak hi. Tu-in 21st Century Pinlong Conference hong piankhiatna ahang, I et kik ciangin Pu. Chin Sian Thang leh a seppih ZNC/ ZCD makaite’ ngeimna, tupna pen Aungsan Sukyi tungah a pulak uhteh 21st Century Pinlong Conference hong piangkhia hi, ci-in Aungsan Sukyi na ngawnin nagen hi. Pinglong Conference thu I etki ciangin a masa leh a nihna a gahsuah zawhna dingin Zomite ma napang khaden ban ah, tulai tak a, kawlgam sungah a thang vanghvangh 21st Century Pinlong Conference hong piankhiat theihna dingin Zomite khuak mah Pasian in hong zangh zel hi leh kilawm hi.\n7. Mangkangte khutsung pan suahtakna zanggam leh mualtung mite’n a ngahna dingun makai in Zomite na kihel ciatciat a, Kawlgalkapte khutsung pan kawlgambup a suaktak na dingin zong, makai in Zomite mah na kihel ciatciat hi. Mangkangte khut sung panin suahtakna ngahna ding leh kawl galkapte khutsung panin suahtakna ngahna dingin a milip a, a tam hetlo makai in Zomite aki helkhak det pen a lamdang mahmah Pasian zat hiding in upmawh huailiang hi. Zomite gam le minam vai a kipan minamdangte tawh nasep khopna ah gim le tawlteng siden in anek dingteh, pan munkhawng aki hawmteh hong ki nawlkhin zel ahih manin Lai Siangtho in gul bangin na pil un acih phawkhuai hi.\nTua hi-a, tutung 21st Pinlong Conference pen lamkhat pan enleng, Mualtung mite’n zong, bangciang gam le minam itna nei, bangciang khangtosakzo ding,a gam le a minam ua ding tupna ngimna neita uh hiam, cih Kawlte lam pan hong theihna, hong muhna khat uh hong suakzel ding hi. Tua ahih manin thukimna suaikaihna dingkhawng aom leh mawkkaihpah buatbuatlo a, limtak mi thugen ngai in, I telkei leh a telte donga, Mualtung mi makaiteng mahmah zong, limtak kimu a, ki thutuah ding thupi mahmahta hi. Ni khat niteh hih Conference pen Kawlgam tangthu hong suakkhading ahih manin mualtung mita dingin limtak mahmah ngaihsut huai a, biakna makaite leh thungen te’n zong thungetna ah phawkding in kilawm mawhlo hi.\nPrevious: Ka pa kahneh lua ~ Lian Tuang\nNext: Mihaute’ Hauh dan thusim (4) ~ Mungpi Khupson


url: =“Nu” ci in nasam ding hi ~ Khat Thang :: ZOMI DAILY\nposted on 13 May 2018 at 7:35 pm Lomkholna: Article, Khatthang, TuunlehZua\nPasian kiangah naungek hong kiko hi, “Topa aw zingciangin leitungah kei hong kipuak ding hi ta-a, kei ngek lai, hong huh ding lah om lo ding ahih teh bangci bangin nungta zo peuhmah ding ka hi hiam?”\nPasian in dawngkik, “Vantungmi khat in, nang hong ciing le hong kem dingin hong ngak hi”\nNaungekno in dot beh, “Hi ding maw? Kei haih Vantung ah bangmah dang sep kul lo, lasa-sa, maitai denin nopsa hi lua hi veng!”\nPasian in, “Na Vantungmi in, nang ading lasa kawmin hong nuihmai den ding hi. Tua Vantung mi na it mahmah ding-a, amah tawh nuam na sa ding hi.”\nNaungek in dongkik zel, “Tualeh, mihingte in hong hopih le-uh, ken bang ci dawn theih mawk ding ka hia, apau uh lah thei lo ding ing-a?”\nPasian in, Na Vantungmi in a khum penpen cikmahin na zak ngei nai loh kammalte tawh hong hopih ding-a, lungduai takin hong kep banah na kampau theih dingin hong hilh ding hi.”\nNaungek in zong, “Pasian aw, tualeh, nang hong hopih nuam leng bang ci hong hopih thei ding ka?”\nPasian, “Na Vantungmi in na khut nih hong cip sak ding-a, thungenin nong hopih zia ding hong hilh ding hi.” Naungek, “Kua’n kei hong kemcing mawk ding ahia?”\nPasian, “Nuntak gentheih haksatna tampi om phial taleh, na Vantungmi in hong kembitin, hong huai den ding hi.”\nNaungek in anunung dotna, Tualeh Pasian aw, ken nang hong mukha nawn kei leng, lunglengin dah den ding hi lo ka hi hiam?”\nPasian in, “Nang hong kem Vantungmi in, Kei’ thu hong genpih tawntung dinga, Kei’ kiangah nong caihkik theihna ding Lampi zong hong hilh ding hi, tua banah Ken zong hong nusia lo-in kong ompih den ding hi” ci-in a dawnkik khit ciangin,\nVantung ah awging dai dide napi, Leitungah kiciak zilzul, kigamlum ngeingai kawmkal ah naungek in nawhsa takin, Topa Pasian aw kei paikhia ding hi ta ing, tua ka Vantungmi ding a min hong gen in” ci-in a dot leh, “Nu” “Nu aw ci-in na sam ding hi.”\nIh Nute khat ciat pen Pasian in, ei a tate hong kem dinga, hong na koih kholh sak Vantungmite ahi uh hi. Nute tungah tate adingin thupha khempeuh om hi. Nute itin, zahtakin a thumang leng tate cikmahin dongtuak ngei lo bek lo-in, cidamin khansauin leitungah nuamsa banah, Vantung gam nuam zong ih tunkik na dingin lampi ih mu ding hi.\nNa Nu khasia sak kei in. Lungdam sak in. Na itna lak in. Thupha na ngah ding hi. “Happy Mothers’ Day” Khat Thang\nPrevious: Najib innmai ah Police pawlkhat in a encikding in ngakcipta\nNext: Indonesia gamsung aom biakinn 3 ah Bomb puakkham, mi 6 si in 35 liam


url: =Pastor Nang Sian Mung – CZBC\nCZBCCalvary Zomi Baptish Church\nMay 3, 2022 czbc\nPastor Nang Sian Mung\nHomeChurchPastor Nang Sian Mung\n“Amah in a tha hatin zong kizahtak a, mailam hun ading a lung patau lo hi. Amah in a pilna tawh thu gen a, kam khum takin pau hiathiat hi. Amah in a innkuansung kisapna teng sem a, a tawntungin manlah den hi. A tate in amah it mahmah uh a, a pasal in zong pakta mahmah a, “Zi hoih tampi a om tei hangin nang kan-a hoih kuamah om kei”, ci-in a phat hi.\nLeitung gam khempeuh phial-ah May kha nipi nihna pen Nute’ ni ci-in Nute khempeuh zahtak pahtawi piakna nasia takin ki nei hi. Hih Nute’ ni hong kipat khiat theih nading “phulum phul na’ng leikha in pet” a cih bangin khaici hong tuh khia masa pen in America mi Anna Jarvis ki ci numei khat ahi hi. A it mahmah a tuunnu in hong nusiat khit ciangin Nute’ itna hong tel semsem ahih manin bang ci-in Nute’ a tuam vilvel in zahtak pahtawina pia theih ding ka hi hiam cih hong ngaihsun hi. A tawp khakna ah kum khat in ni khat Nute’ ni bawl zawh nadingin hong hanciam hi. Hi bang septheih nadingin gamsungah thunei ahi khuapi sung ukpite, gambuppi ukpite, upadi bawlte, Pasian thu lam makaite kiangah a dawldawl in hong pai-in kum khat in ni khat pen Nute’ ni in hong ciapteh sak nading leh bawl theih na’ng hong hanciam toto hi. 1908 kum May kha in amasa pen Nute’ cih Methodist Pawlpi’ biakinn, Grafton, West Virginia, USA ah hong bawl khia uh hi. A sawtsawt ciangin America kumpipa ahi Woodrow Wilson in Anna’ thusun hoihsa ahih manin 1914 kumin thukim takin letmat thuhna nei-aa kum khat in ni khat Nute’ ni ci-in ciapteh in kibawl ding hi cih pulak khia hi. Tua ni pen May kha nipi nihna ta ahi hi, ahang in-ah Anna Jarvis’ nu suahni tawh kinai pen ni ahi hi. Tu-in leitung gam khempeuh phial in May kha nipi nihna pen Nute’ ni ci- in zahtak pahtawi piakna ki bawl ciat ta hi.\nBang hangin zahtakna leh pahtawina kipia hiam?Mi ginalo mi citaklo khat khua mahin pahtawina pia ngei lo hi. Kidemna mun, nasepna mun, pawlpi sung, kipawlna tuamtuam te leh laitan sinna cih munte ah pahtawina kipia thei zel hi. Etteh tak cingin zahtak huai te bek pahtawina kipia hi. Paunauk 11:16 sungah “A dik numei kizahtak a, a dik lo numei mindai hi” na ci hi. Nu (Mother) pen mikangte gentehna ah: M (magnificent)- migi in thukhual, O (outstanding) a tuam vilvel, T (tender) nunnem niingniang, H (honourable) zahtaak huai, E (extraordinary) taangpi taangta saangaa hoihzaw, R (remarkable) a lamdang ciapteh huai ci-in Nute hihna zahtak pahtawina na gen uh hi. Tua mun hih theih nadingin mi khempeuh in sem zolo hi. Pasian in “Note a kuamah peuh in na nu leh na pa uh zahtak un” ci- in Siampi Laibu 19:3 sungah na gen hi.\nNute thupitna: Nute’ thupik zia pen pawlpi, kampau, gam khawngte akigen ciangin “mother church, mother language, mother land” na kici hi. Leroy Brownlow in “Innkuan sung adingin Nute pen “lungtang” tawh kibangin amau om kei leh “lungtang neilo” mi hing tawh kibang hi” ci hi. Nute pen kaw tawh aki bangin I muh loh hangin hong lenkip den uh hi (Susan Gale). Na khat peuhpeuh saan siamna, lungduai taka thuak zawhna, hangsanna leh midangte lainatna cih pen ki Nu hong hilhsa hi (Lady Gaga). Paunak 31:31 sungah “A sepna khempeuh hangin amah phat un. Mi khempeuh in a zahtak dingin a kilawm ahi hi”.\nNa Nu anungta lai hiam? A nuntak nawn kei zenzen leh zong lunglen khuangai in tagah pangpa kisa kei in. Na nu in nangaa dingin hongsep saksate tungah lungdam koko zaw in. A lunggulhnate nasep zawh dong hanciam in tun sawm in. Na pian’ na NU aom nawn kei leh zong na sungnu, na teknu pen NU mah bangin ngaihsun in itna laksiam in. A nungta lai ahih leh zong Na Nu cik mah hun-in lungkham lungneu sak kei-in, Na Nu’ thungai in, thu kuppih in, amah masak-in thupi bawl-in zahtak piakna tawh pahtawi siam in. Hong damh pih lai-in na hih theih tawp in lungkim sak in, hong nusiat khit ciang sun tawh zan tawh nai (24) sung na kapkap zong singno bangin hongsel kik nawnlo ding hi. Bang hang hiam cih leh “Eite khempeuh I si ding a, a kikhawm kik thei lo leilakah a bua tui tawh I kibang hi” ci-in 2 Samuel 14:14 sungah na gen cian hi.\nPastor Nang Sian Mung, (May 3, 2022 Sermon)\nRev Ngilh Alh Thang\nSiamah Tual Lam Kim Kuntong\nCopyright © CZBC


url: =Cikha ah Tan 10 agualzo atamtheih nading ki hanciam ~ Bob Tuangpi :: ZOMI DAILY\nposted on 16 November 2018 at 8:00 pm Lomkholna: BobTuangpi, Education, News\n2018 -2019 Laisim Kum Cikha Sangpi (B.E.H.S, Cikha) ah Tan (10) Gualzo/Aung Atam Theih Nading Kihanciam\nAbeisa laisim kum 2002 -2003 kum panin Cikha Myo in tan (10/Matriculation) kumpi piak tan (10) laiphina -စာစစ္ဌာန hong ngah hi. Tua hun akipan Tonzang gungal bup tan (10) laiphi dingte Tonzang pek ah avaphikul nawnlo-in anaihuai Tonzang gungal bup in Cikha ah laiphithei ziahziah uhhi.\nAhizongin mualdawn gamla gamgi mun ahih mah bangin laihilh siam sangsia/sm gina kitamngah khalo mawk hi. 2002 -2003 laisim kum (Academic year) pan စာစစ္ဌာန akingah zawh tan (10) agualzo a omlo zah phialin (ေက်ာင္းတြင္းေအာင္ခ်က္ asangpi ah kah tektekin aphite gualzawhna -result) khasiathuai phial mawk hi.\nTua ahih manin, tutung laisim kum (2018 -2019 Academic year) ah Tonzang Myone Pyituh Hluttaw palaipi MP Pu Kham Khan Thang’ hanciamna tawh Tonzang gungal kuam ah om tan (10) sang tuamtuam omna teng ahi B.E.H.S Haiciin, B.E.H.S Tuimui, B.E.H.S Dalkhai, B.E.H.S Tuimang leh B.E.H.S Cikha ah tan (10) tukum asinlaitakte B.E.H.S Cikha ah gawmtuahin munkhat ah laihilhna kivaihawm khia hi. Tua sang naupangte’ om nading sawm ( အေဆာင္ -Hostel) kivaihawmsakin tukha November, 2018 pan akipanta ahihi.\nLaihilhsia ding akisapna zui-in khanglam (Yangon) lam pan NGOs leh CSOs tuamtuamte tawh kizopna zui-in leh sia/sm kisapna (ဘာသာျပဆရာ/ဆရာမ) kivaihawmsak hi. Sang naupangte’ omna ding, neek-le-dawn ding pen tuciang Zomi pilna lam avei leh akin neih man hilo apiakhia khuanu/khuapate’hanciamna tawh kikalsuan phot ahihi.\nHih bang hanciamna ah tutawm bek hilo tan (10) te’ laiphi khit maikum March, 2019 bei dong ding ahih manin, Zomi sang naupang khuapi sungah akahzolo sumhaksate’ dia geelsakna ahih mah bangin khuanu/khuapate’ piakkhiatna leh mun tuamtuam ah om Zomi pihte’ hanciampihna kisam mahmah ahihi.\nTulaitak tan (10) sang naupang akipattah kigawm mihing numei leh pasal (130) bang laihilh sia/sm te kihello pha uhhi. Khakhat sung hih teng neek-le-dawn leh om nading geelna abeizah vekpi pen Estimated Ks. 4,000,000 (Thein 40) kizeek thei dingin kiseh ahihi.\nTua ahih manin, mun tuamtuam ah om Zomi te in hih mualdawn gamgi dungah ateeng mundang apialkhia zolo itapa tanute’ mailam ingaihsutsakna leh Zomi te pilna lam ah ikilapsang semsem nading note khempeuh in hih nasephoih pilna kiguatna (ပညာဒါန) ah na hih theih zah ciat uh tawh ma nong panpih nading uh kong zasak uhhi.\nS.Africa President asem ngei Nelson Mandela in agenna ah, “Leitung ahoihlam ah kikhelsak nading ahoih penpen in pilna hi” acih mah bangin, iminam mailam igam mailam hong makaih ding ita inaute pattahna ah kihelkim ciat ni! cih ikizawn phapha hi. Hih bang pilna khaicii tuhna pen minam lamhkikna ah akisam minam phungvuhna (Capacity building//Human resource) ahih lamtak zong mangngilhlo dingin ikilamen tek hi.\nNote tawh minam ading hihtheihna pan mapang, Pu Kham Khan Thang ( MP of Pyituh Hluttaw, Nay Pyi Taw) Ph : 09400301122 Bob Tuangpi Ph : 09425942446\nPrevious: Smartphone leh Tablets te Naupang adingin lauhuai ~ Pau Do Lian\nNext: Malaysia UNHCR zumpi ah DSU Inquiry Desk ki khakcipkik photding


url: =US in gampualam aom DHS Interview khempeuh dinkhawlsak ~ ZD :: ZOMI DAILY\nposted on 27 January 2017 at 11:18 pm Lomkholna: News, Refugee, Sawltak, World\nUS President Donald Trump in Refugee Policy vaitawh kisai puahphatnop neituak ahih manin, Department of Homeland Security te’n US gampualam aom Interview bawlding khempeuh khawlsakphot cih Reuters pan kiza hi. US gamsung ah luttheih, teentheih nadingin DHS Interview ahih keileh “Department of Homeland Security” Interview pen athupi mahmahkhat hi a, Thursday ni in DHS Interview bawldingteng khawlsakphotding khensat uh cimawk hi.\nPresident thak Donald Trump in U.S. Refugee Admission Process vaitawh kisaipen khawlcipding bel gencianna neinailo ci a, ahi zongin mailamah Refugee Admission Process pen abeisa hunte sangin ziakaizaw khading kici hi.\nPresident Trump in Executive Order zong asawtlo in letmat thuhding ki ummawh a, tuasung ah US gamsung alutding Refugee khempeuh khawlbawl photding cihzong kihel cihi. Tuaban ah Syria gammi khempeuhzong US gamsung ah luttheihnading Visa piaksawm nawnlo cihzong kihel hi. Middle Eastern leh African Countries sung aom gam 6 tezong Visa piaksawm nawnlo, khakcip photding cihi.\nWhite House Spokesman Sean Spicer in Thursday ni in Reporters te kiangah agenkhiatna ah Donald Trump in Friday niciang in Executive Orders pawlkhat letmat thuhtheih khading a, ahi zongin bangteng cih kiciannailo ci’n genkhia hi.\nNew York khuapisung phualsah in aom Urban Justice Center ah asem laitak ahi Becca Heller inzong gampualam aom Overseas Interviews khempeuh dinkhawl photding cihthu kumpi zum leh muntuamtuam panin hongki zasak cihi.\nAtom in USCIS in ihcih ziauziau “U.S. Citizenship and Immigration Services” panin Spokeswoman Gillian Christensen inzong Interviews teng ki dinkhawl sakphot a, ahi zongin Official in aki Cancel cihbel omnailo cihi.\nUS gampanin DHS Officers te Jordan, Malaysia, El Salvador, Kenya, Ethiopia cih gamtuamtuam te ah azin zelzel uh hi a, US gamsung luttheih nadingin alutsawm Refugee te Interview abawlzel uh ahihi. Hih DHS Interview pen “refugee resettlement process” lakah anunungpen zong hipah a, athupipen zong cihtheih ahihi.\nBecca Heller ii genna ah Overseas Interview khempeuh akikhawlsak pen Refugee Process khempeuh ziakaigawp dinghi ci’n genkhia hi.\nDonald Trump in Election Campaign abawl hunlai in Barack Obama in Syria gampan Refugee alakzahding akhansakpen dik sahetlo hi. Abeisa kumin US kumpi in Refugee akigawm in 85,000 bek alak uh himahleh, 2017 Fiscal Year kumsung adingin Refugee 110,000 tak lakding in Obama in phalna pia hi. Tuapen Donald Trump in thukimpih hetlo hi. US gamsung ah Refugee alut te hoihtak in sitcianna kineilo ahih manin, gamsung nawngkaisak ci’n zadah mahmah hi.\nTu’n gampualam aom DHS Interview teng dinkhawlsak cimawkven, bangciang hong tunpihdiam? ZD Sawltak #zomidaily\nPrevious: Gambia President thak Burrow agam ah ciahkik ta khongkhong ~ TK Lian\nNext: Christian Hymn te’ tangthu: Nang Le Kei Hong Sam Hi\n28 January 2017 at 10:51 am\nTua dan ta abat a le pen US a refugee hihna tawh tun theih na ding nidang sang hamsa zaw ding cihna hi lo dia maw, mundang gam dang te ah e le bang ci agei na bang mah in refugee te ading in tun theih na ding dan ki bang to2 lai in teh maw….


url: =Gu akibuak’ minam te hi kei ni :: ZOMI DAILY\nposted on 11 August 2014 at 12:44 pm Lomkholna: Article, Hauthang, Zomi\nAthum na ciang in namneu minam te kampau abei theihtheih nading minam kitawk zau sak in’ Zamin leh thu neihna tawh’ thu nei te kampau apau theilo nam neu te bawl siatna sim mawh na om thei tawntung leitung ah i teeng hi.\nAnga na ah Namneu sung pan mipil miciim hong khang khia masasa te namdang nampi te deihna sung ah’ luttumsak in annek tui dawn ainnkuan khom ding tawh min leh za nasep kiguan na te om ahihi.\nAguk na ah’ Akhangto minam te mah bang in namneu sung pan hong khang khia minam te lak ah, mipil miciiim te in apian na minam ading na asep nop hun ciang in masuan lamkhak theihna nam tuamtuam te tawh nam neu mipil masa te buai nading in thu bawl khia leuleu thei uhhi.\nNam neu mipil laklawh te nguih theih khamtheih gute thu\n(2) Kampau kibang lo’ Awsuah kibang phalo, te hang in hel tuahna;\n(3) Amunzui Sak leh Khang’ Sim leh Mal cih peuh tawh hel tuahna;\n(8) Amau tang in nam neu sung ah’ athuzawh deuhdeuh pawlbawl in aminamte lungsim kinen suah theihtheih nading in molh tum zat mi pawl khat nasep sawlna pawlbawl na te, Taw sawn na; Tha piakna;\nHih thu te ah namdang te in hong nen suah zawh loh nading in kilom khopna kisam ahihi. Tua kilom khopna ah amasa pen in kam phen kullo kampau kithei kitelteng kilom khopna in athupi penpen leh amasa penpen ahihi. I pai khialh leh anungsang ah’ tua hun lai in tua te in tua ci cih thu tawh eisung ah hel holhna hong lut kik ding ahihi. Lungsim leh khuak lungmawk sak in amcip milmel a, aom ding gukibuak minam te i hihloh nading in pilvang huai mahmah ahihi.\nEite pau pen, Zomi Kampau hi in’ Pasian deih kammal ahihi.\nEipau pen Pasian hongpiak kampau nam khat hi pah ahih man in Eipau in Zomi te kampau suak hi a, Tua tawh kampau hong pia Pasian min i phat ciang in Pasian aw Zomi’ Zogam acidam sak in ci in Pasian ih ko hi. Pasian aw Ko Chin te , Zo Chin te, Siyin Chin te hong lam to in cihbang thu ngetna leh Lasakna peuhmah omlo ahihi. Paunak ah zong omlo ahihi. Hih thu in Chin ah kihel nuam te gensiatna leh langdo nopna hilo in. Eite minam Zomi nam sung pan isisan suak tektek kampau cik mahmah gam leh nam tawh kipawl in Pasian tawh kizopna kammal zat zia agen nuam ka hihi.\nNatu Nata khang ah alau huai thu\nNakhut mete khat hat in nasemsak le ci’n asem thei ding hiam? Namdang te in ziat leh vei, Khutme kilom khom in nasem ding kim lai khutpi khutme, Melai mekawk, me no in hong hen na thu tel huai mahmah ahihi. Chin State bup na nam min vai in nasep ding sang in Kampau kitel teng Zomi Laimi, Khumi, Mara, te in amun tek ah kim mahmah leh Namdang te sehnen nading sung pan in oltak in khuasa baih zaw ding ihihi. Tua in Gu kibuak khinsa aningnang ahing lah minam sung pan zalen ahihi.\nPrevious: Myanmar Bible Society panpihna update\nNext: Tulaai leitung Thuthang Tuamtuam Updates August 10, 2014


url: =Muanpu leh Manno – 9 ~ Hau Za Cin :: ZOMI DAILY\nposted on 29 August 2015 at 6:05 pm Lomkholna: Article, Hauzacin\nMuanpu leh Manno – 9\n“Tua leh bangci, Ciangsau in a theita hiam?”\n“He, theita e… tua a kiteen laitak uh maw U Muanpu, ka lawmnu uh Ciangsau pen a pute khua lam ah a pate tawh khualzin hi in, a sawtlo a hong ciah, a u Thangpu te kiten theilopi a eee… a u Thangpu ading ciin datmei tang thum thun khat bang puak zawzen hiven… ”\n“Nuvaw, pawi mah si e… heh ngel inteh maw?”\n“He, a theih ciang, heh lua ahih cianga a datmei puak tang thum thun pen zong lei lak ah deng zaan gawp hih tuak, ken bel mu keng, ahi zong ka lawmte in hong gen…. ka hehpih dannnnn…”\n“Hehpih huai mah e… alungsim na lua ding hiven….”\n“Ahih hang ka lawmnu uh Ciangsau pen koh zong thapia e, tua leh amah zong a picing mahmah hi a, hong kap in, koh zong ka cihna ding uh theilo, kahpih gawp… atawpna ah u Thangpu bek pasal om hikei ci ung e…”\n“Ahi ve. Thangpu zong amah ut thu hikhin khollo thei a maw…. a ut loh pipi, a khuk ah bual kha, a sikloh ding sik kha, Mangnu cillum ah kithalpuk kha hilo diam…. a lut khit ciang lah taikhia thei nawnlo, a theih ciang kikhelta…. minsia ta, taikhia leh minsia kaan ding ahih cianga omsuak hizaw kha inteh….. ”\n“Nang pasal lam panpih maw u Muanpu. Pasal in a lawmnu taisan in zi dang neihsan in, nang tua bang gamtat hoihsa maw, gum maw… nang zong tua bang ngaihsun maw?”\n“Gum hilo, a thudan, a om thei thu ka cihna hi. u Thangpu lungsim theihpih lo ka hih ciang, amah tuak theih thu ka genna hi. Citaklo cih pen pasal vailo lua mahmah ahih cianga tua bel gum vetlo, dik sa vetlo, ahi zong a om thei thu hi ka cihna hi. Kei bel tua ci peuhmah kei ning ei….”\n“Tuaci kei ning, a ci tata tuaci thei ai maw….. u Muangpu”\n“Tua leh a tuaci ding na zong ding maw Manno…he he he….. ”\n“Heh, tua bang……………….. (tut tut tut……..)\nManno in a phone khia ahih cianga Muanpu in ciamnuih khial kisa pian in phone kik:\nManno in zong a lakloh ding a u Muanpu a hehsak khak ding lah lau si. A lak dinga lah a hehna lianlai si. A u Muanpu in a ciamnuih dan lah naa sa lua si….. a tawpna ciang aphone pick up a:\n“Bangci Manno, heh maw? Heh ken maw. Kong ciamnuihna hi aw”\n“Nang bang dia tua banga hong ciamnuih sese…”\n“Kong it luat man hi ven”\n“Tua sang hong itzaw lecin zi dang nei khin ding nai ve maw. Hong taisan khin ding naive maw?”\n“Hilo, hilo, hilo…. telsiam aw Manno, tua bang hilo…. Mangnu leh U Thangpu vai ah u Thangpu zong a tuak ut loh pi khat tawh kitengkha hithei hi, ka cihnopna bek hi. Amah gamtat dan, zi dang a neihsan dan a thukimpih hi peuhmah keng…”\n“Tua ci beek ve, nang u Thang vive maansa, diksa, gum keei na hih cianga, ka hehsuak aive…”\n“Hong maisak in maw Manno. Sorry”\n“Tua leh ka biang khatvei hong Kiss oh”\n“Manno, nang beka khua lamah na om pen kei zong kei bek a ka om tawh, nong pai theih mengmeng na ding vaihawm ni maw. Cikciang laibu na bawl khin tam maw?”\n“U Muanpu, laibu bel bawl khin pah thei ning. Ka lawmte in zong tu nai in bawl in kha 2 bek sawt ci veh aw. Manlang mahmahta hi…”\n“Manno, kei adingin kha 2 zong sawt peuhmah hi…”\n“Na takpi maw u Muanpu…”\n” Ka takpi hi Manno, ken hong ngailua hiveng..”\n“Ken zong hong ngailua ta ing u Muanpu…. simlei tungah nang longal ka lunglai kuaizo omlo hi… mual zatam hal ah i leng zongin heina peuh ah lailung kingilh kei ni maw…”\n“Phuh bang na kho in maw Manno”\n“Nang zong sulleh ken maw u Muanpu”\nPrevious: Zuau Siangtho\nNext: ZYA nasep pulakna (29 August 2015)


url: =Lup hunman leh ihmut cimnapi in ihmut asuakden banghang hiding hiam? :: ZOMI DAILY\nposted on 10 July 2019 at 12:01 am Lomkholna: Health, News\nMihing te ih nuntakna sungah ihmut cim ding zong pen cidamna dingin a thupi mahmah khat ahi hi. Mi khempeuh kumtawm/ kumtam kasai lo aa, nikhat atawm pen nai 7 sung hamtang ihmut ding kisam hi. Na ihmut a cim leh zingsang nathawh tungpan nibup tawntung navak ding cin aa, na nasep na-ah zong thangah in nadau pai mahmah ding hi.\nAhi zongin pawlkhat te’n ih mut cim napi zingsang tho leh cigik, nalung zing niainuai, lung khawng-am leh gim cih khawngin om thei mawk hi. Tua bang aa ahi thei mi pawlkhat te ading, a theih huai a hang (a thu) ong hawmkhia sawn ung.\n1. Nitak lupma’ nai (6) sungin Caffeine dat apa kapi (Coffee) leh niangteh cihte nadawn khak leh zan na-ih mut hangin tua Caffeine dat in nakhuak nasem veve sak ahih manin zingsang nathawh ciang zing niainuai thei ding hi teh.\n2. Nitak nalupma nai (2) sung ahih kei leh nitak nai(8) khit ciang an nanek aa leh nagilpi in an agawi kul ahih manin zan hong ih musak thei lo kha ding aa, na-ihmut theih leh zong zingsang ciang hong navak sak lo ding hi.\n3. Nitak nalup kuan in Phone, Computer leh TV cih te na-et ciangin tua amaan te pan hong paikhia kik khuavak te-in namit sungah honglutin namit hong siasakthei ban-ah, zan na ihmut a cim hangin zingsang nathawh ciang namit thagui te na-in, natha hong gik sak ding hi.\n4. Nitak nalup hun tawh kinai in zu nadawn leh tua nazu hangin na ihmut theih hangin, nuamtak hong ihmucip sak thei tuanlo ding hi.\n5. Tuidawn ahoihlo ahih loh hangin nalup kuan tui nadawn leh nazun suak pahpah ding ahih manin na-ihmut hong cimsak lo ding hi.\n6. Na nasepna pan nalung khamna, na lunggimna te nalup kuan in nangaih sutsut leh tuate in hong ihmu sak theilo ding hi. Na ih muthei zongin nalunghimawh veve ahih manin zingsang nathawh ciang na lungsim ahi zong napumpi mahmah zong thanem in gim ding hi teh.\nTua ahih manin zan nalup ciang nuamtak na- ihmut theih nading hih anuai aa, thute na zui-in.\n1. Zan nalup kuan phone, computer leh TV et kidawm in.\n2. Nalupna khan pen meimial sak in.\n3. Cafeine dat apa kapi (coffee), niangteh leh a vot tui te zingsang bekin dawn in. (Nitak nalup kuan dawn kei in.)\n4. Zu dawn/kham sa-in lum ken.\n5. Sathau apa ante nalup kuan in nek kidawm in. (Ne kei in)\n6. Cidamna tawh akituak annek tuidawn tebek ne-in dawnin.\nKhat veivei ihmut cimloh pen adah huai ahih loh hangin, nisim in na-ihmut cim kei den leh asawt teh natna aa hong piang ding hi. Nitak sim ihmu theilo leh ihmu thei napi’n na om nuamlo in ihmut cimlo tawh naki bat leh siavuan te kiang kilak-in kisit sak in. ( Natna pawlkhat hangin zong ihmu theilo leh ihmut cim theilo hikha thei ding hi.) Credit: Lucky Myanmar (Health by KAM) Agelh kik masa: RVA Tedim Chin Service\nPrevious: A hibang bangin ~ Tdkhen\nNext: Palikbu pa le singneipa ~ Lian Tuang


url: =Singlamteh ka et ciangin ~ Dr. Ngul Khan Pau :: ZOMI DAILY\nSinglamteh ka et ciangin ~ Dr. Ngul Khan Pau\nposted on 30 March 2018 at 11:33 am Lomkholna: Biakna, News, Ngulkhanpau\nGENHENNA: Mawhna hangin tawntung meilipi sung na tunloh nadingin Pasian in a tapa Jesu Khris hong sawl hi.\nGETHSEMANE: Olive gahte a kigawina mun, a tuisuk-khiatna mun ah, mawh neilo Pasian tapa in nang adingin ama nuntakna pia dingin khensatna nei a, Singlamteh a tun’ma-in hih mun panin na gualzo khin zo hi.\nGABBATHA: Pilate galkapte in Jesu a khelbawlna mun hi. Tuni dongin hih mun muh theih et theih lai hi. Rom galkapte suangpek tungah kimawlna mun hi. Topa in vei 40 tang ding savun zang kua tawh kibawl tungah sik leh saguh kikilh tawh a satna mun uh hi. Mi pawlkhat a sat uh ciangin a vun bek pailet hi loin a sa mahmah zong eu-khia hi. Sisan luan ziahziahna mun hi.\nGOLGOTHA: Greek pau in “Topos Kranion” Hebru in “Golgotha,” Roman pau in “Calvary” luguh mun kici hi. Lugun mun a kicihna hangin luguh tampi tua munah a om man hi dingin kingaihsun a, tua ciangin a mual mahmah zong a galkhat panin i et leh luguh tawh kibang ahih man zong hi thei hi. Hih mualtungah nang adingin na mawhna Topa in na sihpih hi.\nSINGLAMTEH KA ET CIANGIN: Singlamteh ka et ciangin thu thum ka mu hi. Khatna, ka mawhna ka mu hi. Mawhna neilo Pasian tapa a mawh penpen bangin a kibawlna mun hi. Si kibua loin mawhmaina om lo ahih manin ka mawhna khempeuh adingin a sihna mun hi.\nNihna, Pasian itna ka mu hi. Pasian in hong itna na muh theih dingin tua singkhuampi tungah hong lak hi. Singlamteh na muh simin Pasian in kong it hi, hong cihna hi.\nThumna, ka mawhna maisakna ka mu hi. Tua a tak ngelhngelh sisan in ka mawhna khempeuh hong sawpsak hi. A tapa Jesu Khris sisanin i mawhna khempeuh panin hong sawpsiang hi (I John 1:7).\nBilly Graham leh a seppihte khatvei hih mualtungah na kahto ngei uh hi. Tua mual panin a kumsuk uh ciangin a lawmte khat in, “Billy, hua mualtunga i om lai-in bang na ngaihsun hiam?” ci hi. Ama’n, “Kum 2000 a phadektak lai-in mawhna nei lo vet lo Pasian tapa in Billy Graham mawhna pua a, a sihpih ka ngaihsun hi,” ci hi. Nang mawhna zong pua in sihpih ahih manin, na up leh mawhmaina na ngah ding hi. Topa in thupha hong pia hen. Dr. Ngul Khan Pau\nPrevious: Tedim: Basic Teachers’ Training for Music and Note Reading Course\nNext: Topa Zeisu thawh kikna ~ Dim Lun Zam\nMuanpu leh Manno – 17 ~ Hau Za Cin\nThucinh thutang (P)\nMihing ki puahphatna kicing hiam? ~ Dr. Ngul Khan Pau\nKuala Lumpur aom Vietnam Embassy maiah numeikhat amahleh amah kidawtlum\nAhun zui-in paizia kikhel toto ~ GS Pau\nKimpu leh Kimpi – 26 ~ Hau Za Cin\nChina ah papikhat anaksung panin liit ahinglai aki kaihkhiat laitak Video ki khahkhia\nGlobal Zomi Idol vai taangko kikna\nCancer natna neite koici kepding (ahuampi) ~ Cing Van Kim\nBishop Lian Khen tungpan dahpihna ~ Tua Tuang & Peter Khai


url: =Baghdad ah Suicide Bomb kitam, mi 115 si, 200 val liam :: ZOMI DAILY\nposted on 4 July 2016 at 4:57 pm Lomkholna: News, Sawltak, World\nIraq gamsung Baghdad khuapi laizang ah zanni Sunday ni in Suicide Bomb khat nasiatak in kitam a, akiim apam aom khuasung mite tampitak asi aliam om cih Fox News in genkhia hi. Kumpi thunei te genkhiatna ah asi bekbek mi 115 phakhin a, aliamzong mi 200 val pha ciliang ahih manin, cikziak huai mahmah hi.\nHih Bomb asukham pen IS temah hihtuak zel a, amauzong kipaktak in ko khutlum hi ci’n genkhia zawlaimah uhhi. Hihpen Iraq gamsung ah tunai Bomb kitamte lakpan ahuaisia, anasia penpen hipah hi.\nHih Bomb puahtapna munpen Central Karada District sung Shopping Area in aki ciahtehna munsung hi a, hihhangin asi te lakah naupang zong 15 kihel a, numei 10 leh palik zong mi 6 kihel uhhi.\nKarada District cihna munpen sumbawl paaibawl te ki tuahkhopna Commercial Area hi a, suangmanpha leh vanmanpha tuamtuam zong aki zuakzihziahna mun ahihi. Annsai minthang Restaurant leh Cafe tuamtuam aom banah zanhunnuam zangin migualnop mahmah laitak in Suicide Bomb ci’n ama pumpi tungpan Bomb puakkhamsak in mi hizah asisak te lungtangsung ah bang ngaihsutna omhiam cihhuai mahmah hi.\nBomb puakkham ging pen ngaihlua mahmah ahih manin, zingling bangliang a kiling ziahziah hi. Mipi te laulua ahih manin Shopping Mall sungah kiphugawp uh a, pawlkhat tuapanin anakzo nawnlo, asihlawh zong om ci palik te’n genkhia hi.\nTusung teng ih IS migilo te hongki limpatkik mahmah uh ahih manin, mipi aom zelzulna munte pelhtheileng ahoihzawtam cihkhat….. ZD Sawltak #zomidaily\nPrevious: Theihhuai kiallap Upadi ~ Pa Lian Khen Nang\nNext: Dahna Pulakna : Mangpha Pa Ngo Dal


url: =Johor Baru ah khutdawhngen te’n khakhat in RM10,000 bang ngah :: ZOMI DAILY\nposted on 12 March 2018 at 9:11 am Lomkholna: Malaysia, News, Sawltak, World\nMalaysia, Johor Baru sungah micimawh te huhnopna lungsim anei cikpiakna ahat pawlkhat te hangin khutdawhngen te’n khakhat in RM10,000 bang ngahthei uh cih NST pan kiza hi. Tua khutdawhngen te’n nikhatin RM300 bang ngahthei uh a, khakhatbang khutdawhngen (Beggar) in avak uhciangin RM10,000 bang ngahthei ci uhhi.\nKhutdawhngen in khuasung avakte pen kumpi thunei ahi Social Welfare Department (JKM) te’n thusitna neithei in, mancip theizel uhhi. Ahi zongin tua khutdawhngen te lakah sumzonna in aneipian pawlkhatzong om uh a, JKM te mattheih pakpakloh nading mun ahi Traffic Light geikhawng leh mawtaw a awkcip khawlcipna munte ah khutdawhngen in paikawikawi uhhi.\nAdiakdiak in lamkabom mawtaw tampi a awkcip khawlcipna leh Traffic Light omna munte pen khutdawhngen te adingin lemphadiak kici hi.\nHihvai tawh kisai in kumpi thuneikhat ahi JKM Johor Baru officer Normawarni Mahat in agenna ah khutdawhngen tepen aki matpakpak theihloh nadingin Traffic Light omna te ah Red alah laitak in vakkawikawi uh a, aki matsawm ciangin ki hemkhiaziau zel uhhi. Tuabang in khutdawhngen in avakte pen nikhat RM300 bang ngahthei uh kici hi ci’n genkhia hi.\nNungdiak in tuabangin khutdawhngen in avakvak te lakpan mi 2 kimankhia hi. Tua akiman te lakah khatpen Rohingya nupikhat hi a, adang khatpen Vietnam gammi te ahihi.\nTuaban ah Malaysian gammi Local pasal 3 zong kimankhia hi. Tua Local akiman tepen abeisa 2016 kumsung inzong hihbangin avakvak manin “Destitute Persons Act 1977” cih thukhun tawh thu akibawlngei khin uh ahihi. Tuahunlai in hihbangin khutdawhngen in mawkvak nawnloding cih Warning kipia in aki khahkik ahihi ci’n JKM Officer pa’n genkhia hi.\nTuabangin khutdawhngen in avakvai tepen innkuansung sumlepaai hamsatna, nasep kician neilo, zu leh vankham zatui tuamtuam azangden cihte hiphadiak uhhi.\nMore: China ah khutdawhngen te Mobile Phone panin QR Code tawh ki piathei\nTuabang in khuasung ah khutdawhngen in avakvai, sumzonna in anei khatpeuh Report nop aomleh Johor Baru District zumpi ahzong ki Report theihi. Khuasung mipi te’n khutdawhngen in avak khempeuh sum mawkpiak pahpahlohding, tuabangin sum baihtak in zongthei uh ahih manin miginalo tamsemsemzaw ahih manin kidopding thupi hi ci’n JKM Officer in genkhia hi. Sawltak #zomidaily\nPrevious: Zomite leh leitung khuahun luanzia kizopna (Globalization) ~ Khup Lian Thang\nNext: New York ah Helicopter khat kia in mi 2 peuhmah siding kici


url: =China meileng Station ah Viper gulbekbek 50 vanlak pan kimankhia :: ZOMI DAILY\nposted on 3 October 2017 at 6:25 pm Lomkholna: China, News, Sawltak, World\nChina gamsung atai meileng tungkhat ah pasal khatin gul bekbek ahinglai 50 puaksawm cih SCMP pan kiza hi. Sunday ni in Eastern China aom meileng Station khatah thupiang hi a, Security Staff te’n gul apuak amuhkhiat uhciangin meileng tuangsaklo uhhi.\nTua gul apuapa in agenkhiatna ah tua gulte pen Zhejiang Province sungpan in alei ci a, mualtan ihcih agu akhauh mahmah Viper vive ahihi.\nAomna Guangzhou City ah ciahpihding in hih gulte tawh meileng atuansawm ciangin avanpuakna Suitcase sungpan in akimukhia ahihi.\nQianjiang Evening News te’n Monday ni in agenkhiatna ah hih gulte tawh “Snake Wine” akici gultawh zu abawlsawm cimawk hi.\nSnake Wine pen Traditional Chinese Medicine in kum tultampi akizang ngei ahihi. Southeast Asia leh China gamsung Region pawlkhat ah tudongmah Snake Wine pen zatui, thakhauhza cihbang in kizanglai cihi.\nTua gul apuapa pen kum 50 aphakhin khat hi a, Zhejiang City ah Viper gulte pen tawmmanzaw cih alawmte khatin genngei ahih manin, gul bekbek 4kg aleiding in apai cihi.\nMeileng tuanding ciangin Railway Station ah avanteng Scanner tawh aki etsak ciangin, Security Guards te’n avanlak ah agamtangtang khat om cih mukhia uhhi. Tuaciang in tua avan Suitcase ahonsakleh asungah Viper gulgilo vive honpikhat mukhia uhhi.\nTuaciangin tua Viper gulte pen matsak uh a, Local Forest Police te kiangah ki apsak hi. Hih gul tepen gamsa Wile Animals ahih manin, hihbang in kizuak, kileiding kiphallo cihi. Tua gul apuapa zong palik te’n thudotna nei uh a, bangci bangin liausakding cihpen kitheilo hi. Ahi zongin Wild Snake kizuak, kilei cihte pen China gamsung ah illegal in aki ciamteh ahih manin, ki mawkkoihloding hi.\nSnake Wine akibawl ciangin thambelpi sungah buhzu ahih keileh adang zu akhauh mahmah tawh khatampi kidiahcip in, Mualtan gulte ii agu teng zulak ah akidiahdong kidiahcip cihi. Tua zu pen zatui tuamtuam in Sente’n zangthei uhhi. Hihbangdan Snake Wine pen abeisa China’s Western Zhou dynasty (1046-771 BC) hunpek in azat kici hi. Sawltak #zomidaily\nPrevious: Yangon River sungteng ataiding “Yangon Water Bus” ki zangthei tading\nNext: Naupangno khat lamzikpi tungah mawtaw in nawkkha dektak


url: =Pasian’ Deih Nuntakna. Agelh – GSPau - Laibu Saal\nHome > Thuluui/Articles > Pasian’ Deih Nuntakna. Agelh – GSPau\nPasian’ Deih Nuntakna. Agelh – GSPau\nPasian’ Deih Nuntakna\nAgelh – GSPau\n1. Lungsim maan nei ding:\nPasian in lungsimtawng en a, lungsim maan a neite thupha pia-in, laamto hi.\n(1Sam.16:7) Mi pawlkhat pen kamkhum khol lo napi, thu a gen uh teh lungsim maan tawh gen uh a, mi khatpeuh a pahtawi uh leh zong lungsim maan tawh pahtawi takpi uh hi. Tua ahih manin Topa in a dau uh paisak hi.\nMidangte in ei hong mudah, hong haza, hong gensiasia, hong langpan leh hong bumdan khawngin i upmawh thapai theih pen i lungsim a maan loh man na hi thei gige hi. A khangto pian leh a lawhcingpian khat a om teh lungnop loh mikrnekna, thu a hoihpen a kivaihawm phial zongin lungkim zawhlohna, na khempeuh a sialam vive a lehlakna cihte zong i lungsim a maan loh man ahi hi.\nLungsim maan i cih pen Jesu Khris’ neih lungsim bang hi a, a kilekkim lungsim le na khempeuh a hoihlam (positive) vive a muhna ahi hi. Lungsim maan takpi tawh na hoih khat a sem ihih nak leh kuakua in hong gensia-in hong langpan phial zongin kisuantakna nei lo takin om phiuphiau lel ding ahi hi.\n2. Tupna maan nei ding:\nTupna Ilan neih ding thupi mah a, tua sangin tupna maan neih ding thupi zawlai hi. Mi tampi in i tupnate i pulak ciangin a hoihlam vive-in i gen pong hangin i lungsim tawngah i tupna taktak pen ei angsung hamphat nading, i mindawk nading le midang khatpeuh siatsak nopna khawng peuh na hi khinkhian thei hi.\nTupna maan i cih in Pasian’ deihna tawh a kituak tupna ahi hi. I tupnate Pasian’ deihna tawh a kituah nak leh Pasian in thupha hong pia-in hong tangtungsak ding hi. (Pau.19:21)Nehemiah’ makaihna tawh Jerusalem kulhpi a kician kik ciangin lawp mahmahna le ngimna maan tawh sem uh ahih manin Topa in ompih a, ni 52 sungin zo uh hi.\n3. Piakkhiatna maan nei ding:\nPasian in ngimna hoih lo tawh piakkhiatna zong deih tuan lo hi. (Pau.21:27) Pawlpi sungah thu neih nop man le min deih man bek tawh sumpi tampipi piakna le van khatpeuh piaknate Topa in deih vet lo hi.\nMi pawlkhat in piakkhiatna khatpeuh a neih uh ciangin mipite’ theih ding deih uh ahih manin pulpit tung pan pulaksak ding le lai sung khawngah suahsak teekteek ding deih thei uh hi. Hih pen Pasian a pia hi lo uh a, mibingte a pia hizaw gige uh hi.\nPiakkhiatna maan i cih in piaknopna lungsim tawh phal takin piakna, i sumpi piaksate koimunah kizang cih khawng kansut se !ohna ahi hi. (2Kor.9:7)\n4. Thumaan genna:\nTuhun ciangin thuman gen teltatte a hai-in kingaihsun a, a kulna bangin zuau a gen ziauziau theite mitei ci hi hang. Biakinn sung nangawnah thu i gen ciangin thumaan thutak sangin mipite’ zaknop a sak ding, mihau khatpeuh lungdam nading le tungsiahte’ lungkim nading, cih khawng kigen zaw thei hi.\nZo paunak ah “Thumaan gen le sazang kap” cih om hi. Mahatma Gandhi in “Thumaan na gen leh na lawmte nangawn in hong taisan ding hi.” a cih bangin thumaan genna hangin a val lawh zong kiom kha thei ding hi.\nTopa Jesu in “Ahite ahi mah hi, ahi lote ahi lo mah hi, na ci un” ci hi. (Mt.5:37) Topa in thumaan gen ding deih a, thu-maan gente lamah pang den hi. Thumaan pen kuaman seelcip zo lo a, tawlkhat sung a guallel a bat hangin hun khat teh hong gualzo kik veve hi.\n5. Sepzia maan ding:\nNasepna ah ei ading lopi khat pen ei adingin heitawmna, sum tamna mun teng tuh kawikawi-in tua lo teng midangte khiatna, na tawm sem peuh le’ng thaman deih pahpahna cihte pen sepzia maan lo ahi hi. “Kei” gen bangin sem un Ia, kei’ sep bangin sem kei un” cih zong sepzia maan lo ahih manin Khristianten zat ding hi lo hi.\nSepzia maan i cih in itna bulphuhin lungsim maan tawh sepna, bangbang i sem zongin mihing’ nasemin kingaihsun loin Pasian nasem taktakin kingaihsutna (Ko1.3:23), midangte a sawl ziauziau bek hi lo-in eimah ngiat in sep pahna, sepna ah zong itna le deihsakna taktak tawh sepna, sup lawh liangin sepna cihte ahi hi.\nNehemiah in Jerusalem kulhpi cianna ah midangte sawl ziau loin ama’ thatang mahmah tawh hanciamin sem ngiat hi. Tua a sepna tungtawnin ama’ ading leitang bangmah Ia tuan lo a, gamukte’ ngah theih ding hamphatna (600:0) khat zong la tuan lo hi. (Neh.5:16,18)Hih pen Topa deih sepzia man taktak ahi hi.\nZangkong Awging Laibu’ bawl Panmun nei te’n Zomi eLibrary/Laibusaal adding in Phalna ahong piak ahi hi.\nGSPau Pasian Thu Thuluui/Articles\nKh Siampu September 25, 2016 at 11:01 PM\nwebsite nasia mahmah ei khotuak mahmah ei\nItem Reviewed: Pasian’ Deih Nuntakna. Agelh – GSPau Description: Rating: 5 Reviewed By: Cinpu Zomi


url: =Damdawi lianpen :: ZOMI DAILY\nposted on 10 April 2022 at 3:43 pm Lomkholna: Biakna, News, SuanghDal\n“Tuhun teh mite in hih leitung sihna a piangsak bulpi mahmah pen zong mawhna ci nuam nawn lo uh-a natna ci ta uh hi. Tua ahih manin mite in Syavuan Syamah zatui zaha bek kisam sak uh a, mawhna pan kisikna thu mangmat sawm nawn lo uh hi.”\nMawhna thamanh in sihna (Rom. 6:23) ahih manin mi khempeuh kisi hi. Ei’ hun hong tung nai lo hi bek hi. Mawhna i cih pen i mawh phetin a kisi hi pah sam lo hi. Tua ahih manin “Kua mawhzaw cih Pasian in thei lel inteh” i kicihte khawng hong piang ahi hi.\nTu le tu tawmin a thuak pah loh hangh a thuak niteh baih lo ding hi” i kicih khawng mawhna thamanh sihna thu om limlim ahihna a gengen ihi hi. Khat le khat kimawhsak tuan ding ahih loh hangin i mawhna thamanh tek khatvei ni ciangh a kisih pih tek ding ahi hi.\nHih leitungah leitung mite in upmawh lohpi Pasian theih loh kal khat-in kituah sia gawp ahih manin nat le sat le sihna hong lut hi, lawmlawm mahmah ci-a Pasian ngawh theih hi lo hi. Eimau’ uttawm thu tawh mawhna bawlin sihna a piangsak Pasian’ Thukham i palsat tek hang hizaw hi.\nNatna satna sihna leitungah hong tung gawp ahih manin Pasian huhna kisam ciang bek kihi lo zaw-a, natna sihna a piangsak i mawhna pan Pasian’ hehpihna lianpi tak a kisam tek ihi zaw hi. Banghang hiam cihleh natna satna khempeuh pen Pasian in a phal mawhna daan ahi hi.\nLungdamnathu: Ahi zongin i Topa Jesuh tawh i kipawl manin Pasian’ hong piakkhong pen nuntak tawntungna ahi hi. Damna bukim taktak pen Mawhna pan kisik-a Jesuh Khrih Tanpa le Topa a sanna sungah omzaw hi. Pumpi cilesa a cinat ciangin Syavuan Syamah i kisapna a tuam hi-a ahi zongin tua nangawn kisikna le thungetna mah tawh kop hamtang ding pen i damdawi lianpen ahi hi. Evan. Suangh Dal\nPrevious: Palm Sunday lungngaih ~ Rev. Zam Khat Kham\nNext: Good Friday lungngaih ~ Rev. Zam Khat Kham


url: =Yoma thusim (The secret of Yoma) :: ZOMI DAILY\nposted on 19 April 2018 at 9:32 pm Lomkholna: Biakna, Dimlunzam, News\nKa siapa in laibu sal lianpi khat ah ong paipih hi. Tua mun ah tangthu tuanthu ki at laibu te leh atuamtuam om hi. Ka siapa in laibu gol mah mah khat sabuai tungah ong koih suk khit ciangin, a thute ong hawmsawn dingin ki ging hi.\n“Jerusalem biakinn pi sungah Pasian leh a siangtho lo mite kikhen sak adal pinih om hi. Amasa pen HEKHAL kici siangtho mun lutna dinga ki bawl kham kongkhak lianpi nih( khanglui inn hi leh sangkil i cih na mun hi) hi. Hih in mipi omna tawh kikhen na hi.\nKong vang dang khat pen sumtawng i cih na mun lutna hi a, PAROCHETkici hi. Hih in puan tawh ki khen a siangtho mun leh siangtho pen mun kikhenna a hihi. Tua mun pen siampi lian pen pa in mawh thohn dingin kum khat khat vei alut na mun hi. Hihte pen mawhnei mihing te leh siangtho Pasian pen guampi khat in khak a hihna alahna hi.\nA hizongin, Topa Zeisu singlamteh tung ong sih ciangin, tua siangtho pen mun kidalna puan kikeek in,ki phel kham hi ci in Lai Siangtho sungah i mu hi. Tua in bang adeihna ahi tam?”\n“Tua adeihna pen mihing leh Pasian ong khen na pen ki lakhia cihna hilo ding maw? ”\n“Nak hih lua”. A hizong in, asangkil khamkongkhak pi nih pen zong kihong leh ki lawm nasa hia?” ” Tua tawh kisai teci leh lim kilahna om lai leh ki lawm na sa hia?” Tua tawh kisai in langpanna teti khat om mah in YOMA 39 ki ci hi.\nTua alaibupi kawk in a gen ahihi. Rabbi te lai Talmud sungah thu lamdang mah mah te om hi. Tua sungah, Jerusalem a ki suksiat ma AD.70 lai in ah, alamdang mah mah thu khat apiang hi. Tua kham kong khak pen kuama hon loh in amah leh amah in ki hong cih amu khia uh hi.”\n“Bang hun pawl ahitam maw sia”\n“Rabbi te ciapteh na ah AD.70 ma kum sawmli nung kin leh hun ci uh”\n“AD.30 pawl in maw.”\n“Himah hi, tua hun lai in Jerusalem ah a thupi mah mah khat piang hi. Tua in Rabbi Yeshua, Jesu in mihing tading atawpna mawhthoihna piakna tawh mihing leh Pasian kikal ah kidalna ong lak khiat sak hi.”\n“upna tawh kisai tangthu sungah hih sangkil kham kong khak kihon na thu teti hi maw”\n“Teti panna khauh mahmah vanglian mah mah ei? Kuamah i teti hi lo Rabbi te in hih khamkong khak ki honna pen mihing ta ding Messiah sihlaitak in mawh kithoihna hanga mawhna teng ki lakhia cih alahna dingin kidalna kongpi te kihong Pasian kiangah kizuat theih na ding lampi kihongta hi’\nThe mission: AD30 lai in kongpi ong kihonsak pen Rabbi ten teti pang uh hi. Tuni in Messiah vangliatna zang inla nang mai a akikhak kongte hong in.\nPsalm 24: 7_10; Matthew 27: 50_51;Hebrews 6:19_20; 10:19_20 The mystery of the temple door, Johnathan Cahn Day 60, Dim Lun Zam\nPrevious: Ui dan leh Mihing dan\nNext: Malaysia LRT meileng sikzawn tungah nupi naupaai khat kiasuk, gawilum khalodeuh\nUS Glenpool ah hongnusia Pi Niang Do Man sihkohna leh sihvui hunding zaksakna


url: =Ama' Na Sepkhopna ah Lungnopna - Zomi Adventist Innkuan\nAma’ Na Sepkhopna ah Lungnopna\nKhangham Sabbath School\nPasian Ading Lawmbawl:\nAma’ Na Sepkhopna Sungah Lungnopna\n(Making Friends for God: The Joy of Sharing in His Mission)\n1. Banghang Teci Pang? (June 27-July 3) …………………..\n2. Adeihhuai Tecite: Mimal Teci-panna Vang (July 4-10) …..\n3. Zeisu’ Mit tawh Mite Mu (July 11-17) …………………..\n4. Thungetna’ Vang: Midangte Thuumsak (July 18-24) …..\n5. Kha Thahatsak –Teci panna (July 25-31) …………………..\n6. Ciangtanh Omlo A Piangtheite (August 1-7) …………..\n7. Tua Thu Hawmsawn (August 8-14) …………………..\n8. Zeisu Bangin Na Sem (August 15-21) …………………..\n9. Zawhnopna Lungsim Khangsak (August 22-28) …………..\n10. Kihel Theihna’ng Lampi Hoih (August 29-September 4)\n11. Zeisu’ Tangthu Hawmsawn (September 5-11) …………..\n12. A Hopsawntaak Thupuak (September 12-18) …………..\n13. Upna Sungah Kalkhat (September 19-25) …………..\nNgaihsutna neucik khat khawng in i nuntakzia nasia takin hong khelsak theih hun om hi. Kum tawmkhat lai in, biakna vai kimuhkhopna khatah lawmte tawh ka tukhawm hi. Pasian’ nasepna sungah teci pang a, upna hopsawn ding ka kikum uhhi. Lawmte khatin angaihsutna hong sung a, “Gupkhiat nasep pen Pasian’ nasep hi a, vantung khempeuh zang in leitung hong gum hi. Eite’n, mi mangthangte gupkhiat nasep i panpih ding hi” hong ci a, ka van zang pah hau hi. Leitung gupkhiat ding kei nasep hi lo a, Pasian’ nasep ahi hi. Kei lam panin, Pasian’ nasepnate ka panpih ding bekmah hilel hi.\nGupkhiat nasep limlim Pasian a cihpen Laisiangtho in genmah hi. Thuhilhsia 3:11 ah, Solomon in “Pasian in, ei sungah mailam thu theihnopna hong guan hi” ci hi. Leitungah i piankhiat ciangin i mailam thu ding theihnopna Pasianin hong guan hi. Augustine in “Topa aw, Nangma adingin kapiang uh a, nangma sunglo peuhmah tawldamna ka mu zokei uh hi” ci hi. Lungdamna John in zong, “Leitungah a piang mi khempeuh khuavak apia Zeisu hi” (John 1:9) ci hi. Pasian in, amah i lunggulh theihna hong guat banah, ama’ lamah hong kaai ding Khasiangtho zong hong sawl lai hi.\nSee also Thuciamna Lim\nGamtat hoihnopna, mawh kisikna cihte Khasiang- tho nasepna vive ahi hi. Hoihna, dikna le angkhual-lohnate pen, Khasiangtho hong tawhkuansak ahi hi. Bangmah i phawk kha hetkei ven, Khasiangtho in, Zeisu kiang lamah hong zolzol hi (John 16:7–15). Himah leh Zeisu mahin silpiak lianpen ahi hi.\nMihingte mawhna sungah lam-et bei in, tawntung sihna manawh i omlai in, Pasian itna in hong zolkik hi. Luka in, “A mangthangte zong ding gum dingin, Mihing Tapa hong pai hi” (Luke 19:10) ci hi. Sawltak Paul in zong “eite mawhna nei i hih laitakin, Khazih hong sihna tawh, Pasianin hong itna hong lakzo hi” (Rom. 5:8) ci hi. Ei hong hotkhiat nadingin Pasian kalsuan masa hi. Khazih in zong vantung vangliatnate nusia in leitung khuamial sungah ei hong gum dingin hong tuaksuk hi. Naungek kalkhat beek i suanma in, Amah, kal golpi hong suan masa hi. I nuntakna i piakkhiatma in, A nuntakna hong pia masa a, hong hotkhiat na’ngin hong si phot hi. Ama’ galte i hih laitakin, i lawm hong hi hi. Amah i nungngat laitak in hong maingat hi. I awlmawh kholloh laitakin, hong vei mahmah hi.\nLuka 15 sungah, a tuumang azong tuucing hoihpa, summang azongkhia nupi nu le, tapa taimang hong ciah ciangin adawn samsam Pateek cihte in hong lak hi. EGWhite in zong, “Leitung pianma in, hotkhiatna’ng ngiimna lianpi omkhinzo a, Khazih in zong, mihing a hotkhiat na’ngin amah guak kipeek keei hi lo hi. Leitung a bawlma un, vantung thu kikupna om masa a, mihing in thumanlohna khat aneih khakleh, tua mawhna guu, Khazih in ka thuaksak ding hi ci in Pa tawh thukimna nei khinzo uh hi.”—The Advent Review and Sabbath Herald, November 15, 1898.\nSee also Lesson 9: AKICIAN PENPEN LAHTELNA\nNgaihsunpha lecin, Pasian’ maipha i ngahzia leh tua mawhpuak a liatzia, Khazih’ hotkhiat nasep sungah i kihel manin i ngah ding tawntung nopnate e; Tu quarter buppi tua thute i sin ding hi.\nConnecticut gamkee, USA ateeng, Mark Finley, Pasian nasem minthang mahmah hi a, 2005–2010 dong General Conference vice president sema, kumcing in a khawlkhit ciangin, General Conference President-huh sem leuleu in, Pastor Finley in azi Ernestine tawh ta thum nei uh a, tu nga nei uh hi.\n2020 kum Quarter thumna Sabbath School Lesson Zolai in simt heih dingin donwload theih dingin hong koih khia ungh.\nHih tak pan na la un. Lungdam.\nPrev post ZSL 8: Piansakna: Piancil Bu in a Tawphah, Khen 1\nNext post BANGHANG TECI PANG?


url: =US gamsung khualzinna pawlkhat – 70 :: ZOMI DAILY\nposted on 12 March 2016 at 8:00 am Lomkholna: Article, Awnzapau\nPa Pum Za Khai te’n An Hong Neekpih\nZingsang Mung Paute inn a hawh nuam, ko lah hong puak thei ding omlo ahih manin Mung Pau in hongpi-in amau innah ka hawh uhhi. Anu leh apa tawh ka kimu uh a, amau na khangno suahin a ci a sa na hoihzaw in na zol hilhial uhhi. Niangtui lim mahmah leh moh limnono hong mehsak hi. Sawt veipi takmah ka kiholiim khit uh ciangin ka ciah uh a, a nupite innah ka khawlnga uhhi. Mung Pau a lungkimlo in anneek tang ding ci-in Kamnu sum tampitak na pia hi.\nLawmte kuamah man lo mawk ahih manin Mung Pau in nitak nai 6:00PM teh ka anneekna ding uh Sia Khaipite (Pa Pum Za Khai) innah hong puak leuleu hi. Sia Khaipi leh Nu Kai Dim (Nu Kai Za Dim)te inn ka tun uh ciangin innteek pa’n kho tangtang napi Mung Pau in lah ahun hawmthawh ahi tam, amah’n hong ciahsan pah hi. Apu Mung pen ko mai diakmah ah na tung hi.\nSya Khaipite inn zong amau leisa inn leh huangte mah hi a, a inn gei ah swimming pool zong nei uhhi. Ih Kawl gamah inn kilamte hoih thei mahmah napi in a sung lamah bangmah kizemna om meello hi. Tho vaina in khua ul hi. Tun hi lamah tua bang peuhmah omlo hi. Inn simah ei deihzah temperture kihong thei ziauziau hi. Mei pai lo cih bang om ngei lo hi. Ko pailai tak mah in a naupangte in laisim tangtang uh a, anu apa thu man tuak kasa peuhmah a pahtaak huai kasa mahmah hi.\nAn ka neek ma un amah’n a zangngei keei lopi liquor dan ding khat va lei a, a zat ngeiloh lam kithei lua kisa in ahi lopi khat hong lei demdam sawnsawn lai in ka nui ngeiingaii uhhi. Nitak an limnono mah ka neek khit phitphet uhteh Hollywood lam zuanin ka ciah leuleu uhhi.\nPa Gin Sian Mang leh Nu Thang Ngaih Man\nFlorida ka omsungin khuapih teng omna inn ka sikkim zawh loh uh hangin amau hongpai in hong tutpih tek a ka lung a dam mamah hi. Saizang BEMS a kum tampi a sem Siapi Thang Khaw Lian tapate nupa Pa Mang leh nu Thang Mante nupa leh a tate, amau tawh a omkhawm Pa Kim Hang (Pa Kim Za Hang) leh Niangvom (Nu Hau Go Niang) te tapa upen Dal (Tg Khup Sian Dal) zong tawh ka kimu thei uhhi.\nPrevious: Minam Koici Kiheii ~ Pu Zokhai\nNext: ZAM Thupuak :: 13 March 2016


url: =Upna leh Kammal (5) ~ Rev. Fr. Damian Dal :: ZOMI DAILY\nposted on 17 December 2014 at 2:55 pm Lomkholna: Article, Biakna, DamianDal\nUpna leh Kammal (5)\nChristian nuntakna i cih in, “Kanung hongzui in,” (Jn 1:43, Lk 14:27, 18: 22) ci in hongsam Christu Topa tawh nuntakkhawmna ahihi. Tua nuntakna in leitungah deihna libang cinna ding, leitungah min le vang lawibang athang nading, leitungah gualtung vabangtuangin, khutngakna khempeuhah sumlom asuak sakding leh, kham le ngun tawh kizemin, tuallen na mun le mual khempeuh ah, alimpen ne in, atuipenpen adawn dending; khuamual suak leh minlawh hanla sa in, sumlu tungah gualzawhna lukhu khu in, tuanna peuh ah asangpen mun ngahnang ahi kei hi. Tua bang nuntakna lunggulh in Topa nungzui Chritian mite in, Pasian vangliatna leh Pasian hoihna zonglo in, gilvahnading bek tawh Topa azong mite ahihi. Jesu Topa in, “A mantakin ci lehang: Ka nalamdang bawlte na muh uh ciangin kei hong umin ahongzong nahi kei uha, ann na khamtakun na nek uh manin ahongzong nahi bek uhhi” (Jn 6:26) ci in, taaina leh mawhsakna athuak mite cihna ahihi.\nChristian nuntakna in, eima singlamteh pua in honggum Topa nungzui a nuntakna ahihi. Topa in, “Ama singlamteh pua in, kanung hongzui lo mi in, kanungzui asuak theikei dinghi,” (Lk 14:27) ci in hong vaikhak hi. Topa kammal umin, Topa thu sungah ihnuntakna kipiakna in Christian nuntakna man ahih manin, Topa honggen thu, hong vaikhak thute eideihthu tawh laihin, eideihbangin ihkhel thei kei hi. Christian thu ummi ihcih in, honggum Jesu Topa tawh vanah om Pa Pasian pen “Pa aw – Abba” (Rom 8:15, Gal 4:6 ) ci in, saptheihna khuan angah, hehpihna thupha hangin amah tawh unau sanggam leh innkuankhat asuak te ihihi. Topa in ama innkuanpih ding mite abangci mite hidinghiam cih thu honggen na-ah, “Ka thugen za a, azui te in, ka nu, kasanggam numei leh kasanggam pasal te ahi uhhi” (Lk 8: 21) ci in, siangtak in honghilh hi. Hihthu hangin, Topa nungzui Christian taktak te nuntakna in, Topa honggen thu te tungah kinga in, Topa honggen thu te zui in nuntakpihna ahihi.\nTu hun ciangin, honggum Topa’ thu za in, ngai in, athu amang mi ihsuak ding nakpi takin thupi hi. Mi tampi te in, Topa honggen thu tawh kikeelki in, ki langngat in Christian nuntak na lamin, thu hilh uha, Laisiangtho sim napi in, haklela khuamu lo te tawh akibang mitampi ki omta hi. Topa in, na singlamteh pua in kanung nongzuih kei leh, kanungzui nahi ngeikei dinghi, ci in honghilh hina pi in, tu hun Christian tampi tak in, Topa pen eima puakding\nsinglamteh lehsuan in, ihpuasak nuamta hi. Topa in, Calvary mualah nangtang in sikhin hi, na singlamteh hongpuaksak khin hi, ci in genbelh in nei in, Laisiangtho sim ing aci mitampi te in, asim Topa kammal sangin, akigen khia mihing kammal umzaw in, paikhialhna in nei uhhi.\nLaisiangtho sung munkhat beekah, Christu Topa in nangpuaktang ding singlamteh kongpuak sakkhin hi, ci in honghilhna ihmu khakei dinghi. Na singlamteh kisuan tawmin, nang le nang in pua inla, keipai na Calvary mualah hongzui in, ci in hongsam ahizaw hi. Tua hi na pi in, tuhun mitampi tak te in, Topa’ liangko ah, eima singlamteh suanin Calvary mual ah eite mai-ah pai in, ihsawl a, eite in anungpan in, bangmah pualo in, ihzui hiathiat nuammawk hi. Hi in Christian tampi te i anatlawh uh, cancer natna ahihi.\nTopa kammal, Topa thugen te ngaihhak sa in, zakhak ihsa thei hi. Tua banah, zaksunsun zong telhak ihsalai hi. St Jerome (one of the first and greatest biblical scholars) in, Laisiangtho sungah Topa kammal, Topa thu azongsiam te ihhi ding hici in honghilh hi. Laisiangtho pen upna tawh simna hangin honggum Christu Topa thu leh ahonggen kammal te atheithei te ihihi. Tua thu hangin, Laisiangtho pen upna tawh simin, thungetna nasuaksak ding uhhi, ci hi. Banghanghiam cih leh mipawlkhat te in, Laisiangtho sungah Topa thu leh Topa kammal zonglo mulo in, amaute deihna leh amaute lungsim anuamsak dingbek zonguh ahih man ahihi. Hih thu hangin, Laisiangtho sungah Topa thu le Topa kammal thuman thutak zonglo mulo in, eima deihna leh eite lungkimna bek azong Christian te tampi tak ih omna thu aphawkhuai thukhat ahihi. Laisiangtho in eideihna zonnangmun hilo in, Pasian deihna leh Pasian thu zonnang mun, Pasian lungkimna banghiam ci in, ihmuh na dingmun leh, Pasian tawh kiho namun ahihi. Laisiangtho sunga om Topa thu le Topa kammal te pen eideihna nungzuisak lo in, eite in, Laisiangtho sungah Topa honggen thu leh, Topa kammal te zui in, anuntakpih te ihhihzawk na’ng, huhpa Khasiangtho in, Laisiangtho asim thei mimal khiatciat hong mapi tahen. Amen.\nPrevious: Central ZOMUS pan Dahpihna ~ Bass Guitar tumsiam Zekhe\nNext: Minam kemcing Upadi (Law – Dan, Ngeina) – 1


url: =Korin Nihna 1 | Siantongluan.net\nKorin Nihna 1\nKorin Nihna 1 |\nJesuh Khrih sawltak ahi dingin Pasian in a hong seh keimah Paul leh thu upna sungah i sanggam Timoti in, Korin khua-ah a om Pasian pawlpi mite leh Akhaia gamsungah a om Pasian mite khempeuh tungah lai ka hong khak uh hi.\nI Pa Pasian leh Topa Jesuh Khrih in note khempeuh tungah dikna leh nopsakna thupha hong tungsak ta hen.\nEite Topa Jesuh Khrih Pa ahi, hehpihna a nei Pa, i kisapna khempeuhah a hong huh Pasian in thupha ngah ta hen.\nAmah in kote haksatna khempeuhah hong huh ahih manin, kote in zong Pasian tung panin ka ngah uh tua huhna mah zangin haksatna a nam tuamtuam a thuakte ka huhsawn thei leuleu uh hi.\nKhrih hangin gimna tampi ka thuak uh mah bangin amah in zong kote tungah huhna tampi mah a hong pia hi.\nKote in gimna ka thuak uh leh note phattuamna ding leh hotkhiatna na ngahna ding uh ahi hi. Kote in huhna ka ngah uh leh zong, note zong a hong kihuh hi a, kote thuak bang gimnate na thuak uh ciangin lungduai takin na thuakzawhna ding uh thahatna a hong kipia ahi hi.\nNote ka hong muanna uh kiam tuanlo hi. Kote thuak bangin na thuak uh leh Pasian in kote hong huh mah bangin note zong hong huh ding hi.\nSanggamte aw, Asia gamsunga ka thuaknate uh na hong phawkpih ding uh ka deih uh hi. Ka thuakna uh lianlua mahmah ahih manin nuntak zawhna ding lametna omlo hi.\nA si ding taktak hi ta hang, ci-in ka kingaihsun uh hi. Ahi zongin tua zahin ka thuakna uh pen kote thatang kimuang loin sihna panin misite a hingkiksak Pasian ka muantheihna dingun a piang ahi hi.\nTua zahin a lauhuai sihna ding panin hong honkhia khinzo a, zong hong honkhia lai ding hi. Mailam hunah zong hong honkhia kikkik ding hi, ci-in amah ka muang uh hi.\nKote-a dingin thu hong ngetsak un. Tua hi leh mi tampi in kote-a dingin thu a hong ngetsaknate uh Pasian in a hong piakna hangin mi tampi mah in kote tangdingin Pasian tungah lungdamna ko thei ding uh hi.\nKote kisialhpih thu in: Hih leitunga ka gamtatnate uh leh a diakdiakin note tungah kong gamtatnate uhah, mihingte pilna a zang hiloin Pasian hehpihna vang tawh, Pasian deihna bangin lungsim takpi tawh a gamta hi ung, ci-in ka kitheihna lungsim uh ahi hi.\nBang hang hiam cih leh note in simthei-in a thu na theihtheih dingte bek uh a hong gelh ka hi uh hi. Tuhunin a cingin na theihlohte uh zong,\nTopa Jesuh hong paikik Ni ciangin a cingtakin thei ding na hih manun note hangin ka kisialh uh mah bangin note zong kote hangin na kisial ding uh hi.\nTu-a bangin piang taktak ding ci-in teltheih ka hih manin note in hamphatna nihvei na ngahna dingun ka geel a,\nMasedonia gam ka pai ciangin hong nawk masa-in, Masedonia gam panin ka kilehkik ciangin zong Judea gama ka paina dingah nong huh theihna dingun hong nawk leuleu dingin ka ngaihsun masa phot hi.\nHih bangin ka ngaihsutna pen a mawkkheel themthum hong sa na hi uh hiam? Leitung mihingte bangin angsung phattuamna ding a om kei leh a gensa thu a kheel themthumte bang hong sa na hi uh hiam?\nPasian a thuman a citak ahih mah bangin note tungah ka hong gente uh zong a kheel themthum ka hi kei uh hi.\nBang hang hiam cih leh Silvanas, Timoti, leh keimah in note lakah a thu ka hong hilhhilh uh Pasian Tapa Jesuh Khrih pen hih ding a cihte hihlo ding ci-in a thu a kheel themthumpa hilo a, hih ding a cihte hih ding mah hi pah hi.\nPasian thuciamte khempeuh a hihpa pen amah ahi hi. Tua ahih manin Jesuh Khrih hangin Pasian phatin, "Amen," i cihna zong hih thu hang mah ahi hi.\nKhrih sungah kote leh note a hong kipsakpa, leh nasem dingin kote a hong sawlpa pen Pasian ahi hi.\nAmah in eite pen ama-a ihihna ciamtehna eite tungah hong bawl a, ama-a ihihna leh eite tungah a hong piakding na khempeuh a hong pia takpi ding ahihna a kitelna dingin eite lungsim sungah Kha Siangtho a hong mapiak hi.\nNote kiangah kong pailohna pen note ka hong dopna hizaw hi. Hih thu hong theihpih ka teci pen Pasian ahi hi.\nHih bangin um un, ci-in thatanghat thu tawh a hong gen ding ka hi kei uh hi. Note na upna uhah kipkhin na hih manun note lungdamna dingin note tawh na a semkhawm ka hi uh hi.\nTedim Lai Siangtho / Laibu: Korin Nihna 1


url: =Pasian’ deihna ihci tateu zongin ~ Pu Thangboi :: ZOMI DAILY\nposted on 10 August 2021 at 12:57 pm Lomkholna: Biakna, News, Thangboi\nTulai pulnatna hang in ih it ih ngaih tampi in hong nusia hi. “Pasian’ deihna himai tave” cih tawh ih kihehnem mai hi.\nPasian’ piansak na khempeuh ah mihing pen atuam vilvel ahi hi. Adangteng pen “Piang hen” acih ziau himah hi. Mihing leuleu pen tuacih ziau hetlo a tungman tawh abawl ngiat ahi hi. Akam sung ah ama’ hu amop ngiat hilai hi. LST in mihing pen Pasian in “Ama’ Lim leh Mel sun in bawl hi” cingiat Lai hi\nPasian’ Lim leh Mel sun a kibawl mihing ahih man in Pasian’ itna zong liandeuh a, a tapa Khat bek apiak dong a it pah hi. Mihing’ manphatna sang mahmah hi.\nMihing pen Pasian in set (machine) dan a abawl Hilo hi. Set hileh Bel akibawl Dan Lian in om in gamta ding hi. Pasian’ Lim leh Mel sun a kibawl ahih man in ngaihsut tawm theihna, teel theihna, leh thukawng hei theihna nei hi.\nCinat Lunat Vai Ah\nPasian’ Lim leh Mel sun a kibawl mihingte in na tampi Hong bawlkhia thei pah hi. Zatui Nam tuamtuam zong hong bawlthei hi. Tutung pul natna angah mi tampi mihing’ bawlsa zatui zaha leh set van tuamtuamte hang in sihna tawh kipelh hi\nPasian’ Deihna Koi Hizaw?\nIh ci ih lu anat ciang in “Pasian’ deihna bang bang hita hen” ci in kibawl selo in gum thuak lel in sih akul leh silel ding maw ? Aih kei leh hoihtak zatui zaha tawh kibawl in cidamna ding hanciam pen Pasian’ deihna hizaw ding maw ?\nZeisu Khazih Gumpa leh honpa a asangkhat ading in ih pumpi pen “KST tenna Biakinnpi” ahi hi. Guihtheih khamtheih zatloh pen tua Biakinnpi siansakna in ih ngaihsun hi. Gamtat kampau kidopna zong Biakinnpi dopna mah in ih ngaihsun hi. Tua ahih leh pumpi cidamna ding nasepna, vaihawmna, leh hanciamnate zong Biakinnpi kepcingna mah Hilo ding ahiam kaci hi\nPaunak 4:23 in “Na lungsim ngaihsutnate in nuntakna nak hi a, na neihsa a manphapen bangin na kep ding ahi hi.” .cimawk hi.\nMore: Saul leh David tawh tulai Kawlgam kinmun etka ~ Pu Thangboi\nIh cidam ding, ih lawhcin ding leh ih khansau ding pen Pasian in hong deihsak mahmah in ka um hi. Hih Lai Nasim Kawmkawm in Cidamna leh Khansauna Thupha nangah ngiat ta in. Mung Laan Thang (Tonzang, Zogam)\nPrevious: Covid 19 leh Gambuaina abei ciangin ~ Sia Do Khup\nNext: A sia sungpan i ngah hamphatna ~ Sia Do Khup


url: =Sum kimangsak S$45,650 aneipatung a apkikleh pahtawina mohthoh 2 bek kipia :-) :: ZOMI DAILY\nposted on 25 July 2017 at 12:04 pm Lomkholna: News, Sawltak, Thailand, World\nSum kimangsak S$45,650 aneipatung a apkikleh pahtawina mohthoh 2 bek kipia 🙂\nThailand, Bangkok khuapi sungah mawtaw nungzui “Bus Conductor” khatin Bus sungah Backpack iptawh aki nusiakha sum lompikhat mukhia hi. Tua sumpen avekin akigawm Thai Baht 1.12 Million (S$45,650) tak hi a, aneipa kiangah a apkikleh pahtawina nektheih mohthohnihbek pia cih The Nation pan kiza hi.\nTua Bus Conductor asempen numeikhat hi a, kum 50 aphakhin Sumon Mathidol kici minnei khat ahihi. Nung Sunday ni in thupiang hi a, asummuh vaitawh kisai avekin Mueang Samut Prakan Police Station ah genkhia in, aneipa zong apkik khin hi.\nSumlom anusiakha pen nausuak siavuan Gynaecologist Doctor khat hi a, Racha District, Chon Buri vengsung pan ahihi.\nTua Doctor pa’n Sunday zingsang in sumlom ipdim in puakawm in, Samut Prakan’s Mueang District sung aom Bank khatah sumkhakding “Transfer” dingin apaikhia ahihi.\nSi Racha panin Bangkok kikal Bus tawh tuang a, Bang Na Intersection atun ciangin Air-conditioned Bus No. 511 tungah tuangkik leuleu hi. Tua Bus sungah anungzui pen Sumon Mathidol ahihi.\nDoctor papen Samut Prakan atun ciangin asum koihna thungip nusiakha in, Bus tungpan kumsukziau hi. Tuapan in Bank azuat ciangin asum koihna ippen atutna anuailian ah anutsiat khaklam phawkkikpan cimawk hi. Bank ah sum Transfer dingin apaipen Bus tungah asum koihna ip anusiakha ahihi.\nSumlom amukhia Bus Conductor Sumon Mathidol in Police te tungah agenna ah Bus khawlna Terminus atun uhciangin Bus sungteng siansuahding in inn aphiat laitak in amukhia cihi. Tua ciangin Depot Chief tungah sumlom kamu ci’n zasakpah a, sumneipa bangci kankhiatding cih kikumpah uhhi.\nTuazawh asawtlo in sumneipa pen Bus Depot ah akanding in hongpailian a, tuaciang in sumnei taktak ahihlam Bank Passbook tawh kiciantak in lakthei ahih manin, asumlom teng aneipa tungah apkikpah uhhi.\nDepot Chief ii gennatawh kizui in sumneipa leh summunu anih un Police Station ah paikhawm uh a, Record bawlsak uhhi. Sumneipa pen lungdamlua in nektheih mohthoh 2 bekbekpia cilawmlawm hi.\nHih thuthang asimkha Netizens te’n Doctor papen cilna lawmlawm e cihpah ngeinai uhhi. Ahi zongin sum amukha numeinu in pahtawina adeihman in a apkik hilozaw in, thuman in agamta ahih manin Pasian in tuasangin atamzaw pahtawina piading hi. Sumdeihlua mahmahkhat hileh aneipa tungah apkiklo ngelngel dinghi. Zomi te thuman in gamtatding ki hanthawn denni. Sawltak #zomidaily\nPrevious: Malaysia palik mawtaw khat anungpan akitaih laitak Video ki thehzak\nNext: Kum 13 phapantuak in kiteeng, numeinu gilsung ah kha 5 naupaaikhin


url: =A siding ka hihlam ka kitheih ciang ~ Deih Tung :: ZOMI DAILY\nposted on 15 June 2015 at 12:26 am Lomkholna: Article, Deihtung\nKa nasep na setzung pan in nasep ka tawp a, ansai khat ah na sep ka dawp hi. Setzung nasep pen khasum tawm lua in laibu tawh ki om lai a hih man in nasep hoih, kha sum hoih a zong ka hihi. Tropicana city mall (Overtime) ah nasep ka va dawp leh Manager pa pen Malay te na hi a, na thu nop mah mah hi. Nasep a ut takpi na hih nak leh tu laitak nasem deih kin ka hih man un hong siau masa sa ka lak uh hi hong ci in nasem ding in hong sang hi.Mangpau leh manglai siam lo ka hih man in kei pen kuangsawp, hai sawp cih dan khawng in a ki sapsap na ah asem kawi kawi ding ka hihi.\nInn nung lam ah nasep a om bang bang ka huh a, ni pi khat sung bang ka sep khit teh inn mai lam a sem te mi ki cing lo a hih man in manager pa in inn mai ah kuang hem ding in kei hong koih hi. Kuang khawng hem zel in tua dan teng tawh Customer te in na hongsawl sawl uh a hih man in kha khat bang ka sep khit teh order ka la thei ta hi.\nKa sai uh pen mundang ah zong hong ki phuat beh a, Kepong Overtime ah kei hong ki pai sak hi. Kepong ka tunciang in kalawm te lak ah a hai pen, pau a theilo pen ka hi hi. Kepong a ka manager pa bang in lamdang hongsa liang hi. Bangmah a thei lo pi waiter a semsem ka hih lamhong theih teh lamdang hongsa in hong encik den hi. Lai sim thei mel lo ka hih man in order khawng ka khial mun mah mah a, sum tam pi pi ka liau kha den hi. Ka manager pa bang in pen hai hongsa lua in Boss ci in hong engsap zaw lai hi.\nHai luavet ka hihman in kalawm te in a mau hai na a selna ding un hong deih bil bel uh a, lawm te khat a khial a om ciang kei hong ngawh ziauziau uh a, ka lawm te taang in tam vei pitak taai ka thuak sak hi. Ka manager pa leh ka Boss te un ka laibu a tettan tu hunta a hih man in sisit un hong ci uh a, si hong sit sak uh hi. Ka si sit khit zawh uh ni pi khat ciang result a ki thei ding hi a, nung kum in zong bang mah natna nei lo ka hih teh cih na tawh bang mah ka pa tau kei hi.\nKa sai uh pen Saturday ni sim mi tam mah mah a, ki buai thei mah mah hi.Saturday ni khat pen kasai vuah ka manager te, ka Boss te uh hong pai kim uh a, lam dang ka sa sim sim hi. Ka lawm te khatkiang bang ah mai kal pen ei morning shift hi ni maw? Mai kal ih offday ciang Rawang tuizeeu va pai ni ci in ka gen a, a hi zong in ka lawm te in hong mai tai lua lo uh hi. Ka lawm te khem peuh pen nidang sang in mai gum zaw uh a, dah mel thei mah mah uh hi.\nSai ka khak khit uh ciang in nidang in hi leh kitchen a sem te, Bar te khawng pen a ciah ziau ziau uh hi a, hih ni pen na ciah nai lo uh hi.Ka manager pa un nasem khem peuh Boss teng tawh meeting nei ding hong ci a, lam dang ka sa hi. Ka vek un ka kim diu deu khit uh teh ka manager pa un ka supervisor pa kiang ah gen ding a ki lawm teng gen in ci a, ka supervisor pa un kei hongsam hi. Ka lawm te khem peuh ki kal ah kei ka tu a tua ciang in ka supervisor pa in thu hong gen hi. Nang pen na sisit na ah onglo na hih man in mai ni li ni na ciah kul ding hi.\nVanleng letmatding zong Boss te in hong lei sak khin uh a, bang mah lung patauh ding om lo hi hong ci hi. A hi zong in ka nasep pih te leh ka boss te uh a khitui uh luang a, ka dah sem sem hi. Bang hang hiam cih leh ka nat na pen tuapcancer hi ci in siavuan te in gen uh a hih man in a kua matek in adam zo nawn lo ding cih hong thei uh hi. Tua ahih man in zong ka lawm teng amai gum uh ahi uh hi. A siding ka hi mawk ve maw ci in ka ki theih teh ka ngaih sut na hong ki dang a, ka hun lui te ka phawk kik mah mah hi.\nBangbang hi leh mangpha khak na cih na tawh ankuang um khop na kanei uh a, kua mah in an ne zo lo uh hi. Nidang in an kuang um khop na kaneih uh teh nuamlua in tam pipi ka nek ziah ziah lai uh ka phawk tek uh hi. Kawlsai khawng ah vak khawm in, KL khawng ka vak lai uh ka phawk sem sem uh a, ka ki khen ni ding uh ka lung ngai zo kei hi. Tua bek hi lo in ka nu leh ka pa kiang ah bang ci gen ding ka hiam? Ka dam loh lam ka nu leh ka pa in thei mawk le uh bang zah in dah mawk ding uh hiam cih ka ngaih sut khak teh ka khitui luanglo in ka om thei kei hi. Ka nat na in tuapcancer hi mawk a hih man in kei pen hih leitung nuntak na pan in a tawlnga ta ding cih ka ki thei a, kalawm te ka it ka ngaih teng tawh a ki khen ding ka hi ta hi.\nDam zo nawn lo ding cih na tawh mi tam pi tak in mangpha khak na dan in sum tam pi hong pia uh a, ka saivuah customer tam pi tak in zong huh na hong pia uh a hih man in sum tam pi tak ka ngah hi. Hih thu ka theih a ki pat ka ihmu nawn kei a, ka nuntakna hun hoih lai a ka gamtat na sa te ka kiphawk kik mah mah hi. Ka it ka ngaih teng tawh ka ki khen ni ding hong tung ta a, ka nasep na pan in vanleng tual pi ah ka lawm teng in hong kha in ka ki kap ziahziah uh hi.\nVanleng tung ka kah lai tak nangawn in ka lawmte in SMS hong khakkhak lai uh a, Good bye, Bye bye cih vive a hihi. Hih kammal pen nidang in ka mawk zatzat kammal a hih tei hang in tu a good bye cih lian pen kei ading in hong sukha mah mah hi. Cik mah hun in a ki mu kha nawn lo ding ka lawm ngaih teng in mangpha hong khak na uh leh ka nasep pih ka lawm teng phawk kawm sa in ka khua uh ka ciah hi.Muh na khem peuh in lungleng huai kasa a, hih leitung nuntakna pammaih ka sa hi.\nInn katun teh ka nu leh ka pa in zong hong thei khin uh ahih man in ka nu leh ka pa a lup na tung pan un a kapsim lam uhka za za hi. Ka nu khitui ka nulsak nuam mah mah a, va nulsak leng ka nu khitui a tam semsem ding lamtak ka thei hi. Bangbang hi leh ka natna pen tuapcancer natna tak tak hiam? bang nat na hi a, bangtan vei nungta lai ding ka hiam ci in ka khua vuah ka ki sit sak pha uh a, a result hong ki theih ding ka inn kuan un ka ngak uh hi. Nidang in ka tan 10 ongsazian a ki theih ding a, ka inn kuan un ka ngak lai khawng uh ka phawk hi. Tan 10 ong ka hih man in ka nu leh ka pa a mai uh tai mah mah hi.\nTu tung a result ka ngak uh a hih leh bel lam etna a bei ni result a ngak ka hi mawk uh hi. Siavuan pa in ka sisit na result laidal hong tawi khia a, lam et bei sa in bang a ci hiam ci in ka pa in dong hi. Siavuan pa in bang mah nat na om kei ci a, tua kam mal kazak teh ka mangtawh ki bang ka sa hi. Ka pa zong a za lo tawh ki bang a ka nu in bang e? ci in ka inn kuan un ka ki en uh hi.\nSiavuan pa in bang mah nat na om lo hi. Hoih tak a, a ki sit hi a cidam sin sen hi. Bang mah lung patau kei un hong ci a, lam dang ka sa semsem uh hi. Ka inn kuan un lamdang ka sa mah mah uh a, bang bang hi leh zato pi khat ah va en sak pha ni ci in ka va et sak leu leu uh leh zong natna bang mah om lo hi hong ci in uh a, a dam sin sen mah ka hih lam ka ki thei hi.\nSi ka kisit na pan in a sitte in midang a tawh kasi khek kha uh a hi hiam? Topa in ka natna hong dam sak a hihiam? Bangbang a hi zong in ka natna pen om lo hi cih ki theilim lim ka hih man in Topa hoih na hangbek hi cih ka thei hi. Hih leitung ah tomno khat sung bek a nungta lai ding ka hih manin nahoih tam pi ka sem nuam hi. Asi ding hi ing cih ka ki theih lai tak a, ka sep nop, ka lungtup te Topa in sepkhuan hong pia in nuntakna hong kawm lai hi ci inka kithei hi.\nLunggulhna, tupna kician nei a, a hanciam mi ading in hih leitungah a piang zolo ding a om kei hi. Deih Tung (Hih ka laigelh pen ka tuahkhak taktak thu hi lo hi cih hong thei sak ing)\nPrevious: Tedim News (14 June 2015)\nNext: Asisa khate ading nangbang semthei? ~ Rev. Fr. Damian Dal


url: =Ngual piak Min le Eima Min « Nikonghong\nHome » Sizang » Ngual piak Min le Eima Min\nLeitung ah ngam tam mama se, taang tawng pan kipan amate le amate akipiak min khat tek se ki nei hi. Himakale, English kam leitung bup in common language zaphial in hong kizak ciang in, English te ii piak min se, ih nei lui ih pu ih pa te ii kinakna min saang in leitung theampo in hong telna, hong hiakna min hong suak zaw pum sai hi. Tusea se, tuhun ciang ih laithap tu se piang thei tatak ngawl hi. Banghang ziam ci le, English kam pau minam te se, kam dang pau/zangh minam te saang in khua mu masa zaw aa, tuma kum 1000 vaal lai pan kipan amu uh thu te theampo lai taw teptena (record) ana vawt uh hi.\nEi Asia ngam tepan Japan, Korea, Sen ci khawngte zong tuma kum 1000 hunlai in na pil mama zo hina ve, a lai uh na English te ban zo tuan ngawl ahikom, bangza ta in Nihon, Hang Guk kina kama le leitung buppi in Japan le, Korea in ciamte vave thong hi. Japan, Korea te zong in ka pu ka pa te in Japan kina ngei mama bo, Korea kina ngei mama bo na ci tuan ngawl aa, leitung taw aki thuai, akilawm tu in na saang lel uh hi. Banghang ziam ci le, Japan ci kam mal se amate Japan te kam/lai hi tuan ngawl tana, bangza ta in, akhua ngai pui, athin anat hang, leitung buppi in Japan te na ci vave tu ci sea tel thei, pil vang uh ahikom hi ci in ngaisun ing.\nEi Asia ngam te bek hingawl, Europe ngam sung pan zong a pil, a hau mama Germany te ngangawn, a lai uh in English te aa zaa, leitung bup theng zo ngawl, ban zo ngawl ahikom a pu a pa te ii akinakna min Deutschland nei uh ahihang, English te piak Germany ma zangh vacinh lel hi. Minamdang te piaksa min maizum pui, thin uk pui tuan ngawl hi. Bang hang ziam ci le, English te ii kammal ahi, Germany se, leitung buppi (million 5000 vaal) in zangh aa, a pu a pa te hun pan kipan akinakna Deutschland le amate ngam sung teng bek (million 80) in zangh ahikom bangma hun lai zo ngei ngawl tu ci in tel ahikom, pau tatong ngawl aa, Germany na heak vun ci in zong nial tatong ngawl hi.\nEi zong Siyin ci kam mal se, official in English te in hong tepte sak aa (http://en.wikipedia.org/wiki/Sizang#Siyin) bangzata ih official name ih lai hang leitung buppi (million 5000 vaal) in Siyin hong ci vacin tu hi thong hi. Mihing million 5000 vaal ih hong heakna official min ih lai zo tu le la, hoi sa mama vave ing. Zong ih thin te a khou, ahat mama ma hi kisa ing.\nGermany, Japan, Korea te in a pu apa te hun pan kipan azak uh a min uh se, bo sak thathong ngawl aa, keam aa, a zak vave uh bangma ei zong Sizang ki kammal se, ih bo sak thathong bawtu aa, Leitung mihing million 5000 vaal dem tu in ngai sun tuan baw tawng ii, tua sang in, Sizang ci ih minam min tatak se a bo ngawl tu in ahi theiza zangh vakek tawntung tawng ci in hong hanthawn nuam ing. Sontena Japan te in Nippon steel company cibang, Korea te ii Hankook Ilbo cibang, ei zong Sizang Burmese Mission Church cibang.\nMinnam min official a omsa sea, lai tu na hanciam le a mamaw na tangh tu aa, minam le min na itt tatak le, minam min a pua tu company lian mama, University lian mama, Restaurant sai lian mama….etc Sizang min taw vawt zo le te ih minam min thang sak zaw vak ci in ngai sun ing. Sontena, Sizang Banking company, Sizang Restaurant the best restaurant in Washington DC, Sizang University, one of top 10 University in USA….etc.\nLeitung ngam pawl khat te ii amate le amate akinakna min le ngual piaksa min te pawl khat anuai ah en tek tawng.\nAmate le amate ki nakna (Please click on each NAME) Ngual piak Min\nSizang (or) Sizaang Siyin\nNihon (or) Nippon 日本 Japan\nHanguk 조선 Korea\nChung kuo 中國 China\nBhārat Gaṇarājya भ India\nDie Schweiz (German Swiss)Suisse (Franc Swiss)Svizzera (Italy Swiss)Svizra (Romanash Swiss) Switzerland\nǦumhūriyyat Miṣr al-Arabiyyah Egypt\nAmate le amate kinakna le ngual nakna akibang ngam pawl khat(Note: English speaking country teng se leitung ah English mun theampo ah akizahna hang in amate min ki piak babang ngual in zui hi)\nBy thawngno in Sizang on June 30, 2011 .\n← Tapidaw Lampuite ii Updaan tatuam te\tThuklai Tui-Mei-Lam ziikna Dr. Dal tungpan Laithak →\nKeima hiak caciang bang ahile, ngual piak min (English te ii hong piak min) dei ngawl a, a kam tam tawntung minam sia, eima Zomi te bekma om hi tu um khi.\nNapoleon Zomi says:\nA mau leh amau paik————–Zomi\nA maan na?\nMan ei, midangte in Chin ong ci aa, ei le ei Zomi ki ci, ki nial nial ding bangmah om lo……